
ABSTRACT


Autonomia locală şi descentralizarea administrativă constituie principii fundamentale în organizarea statală a puterii, în edificarea statului de drept, în dezvoltarea democraţiei la toate nivelurile. 

Principiul autonomiei locale – dreptul unităţilor administrativ-teritoriale de a-şi realiza interesele proprii fără amestecul autorităţilor centrale, principiu care atrage după sine descentralizarea administrativă, autonomia fiind un drept, iar descentralizarea un sistem care implică autonomia -   guvernează administraţia publică locală şi activitatea autorităţilor acesteia.
O veritabilă autonomie locală presupune competenţe largi ale colectivităţilor teritoriale locale, exercitate prin autorităţi administrative proprii, în vederea satisfacerii intereselor publice variate ale locuitorilor.
Art.3 al Cartei europene pentru autonomie locală defineşte conţinutul conceptului de autonomie locală:

„1. Prin autonomie locală se înţelege dreptul şi capacitatea efectivă ale autorităţilor administraţiei publice locale de a soluţiona şi gestiona, în cadrul legii, în nume propriu şi în interesul populaţiei locale, o parte importantă a treburilor publice. 

2. Acest drept se exercită de consilii sau adunări, compuse din membri aleşi prin vot liber, secret, egal, direct şi universal, care pot dispune de organe executive şi deliberative care răspund în faţa lor. Această dispoziţie nu aduce în nici un fel atingere posibilităţii de a recurge la adunări cetăţeneşti, referendumuri sau la orice altă formă de participare directă a cetăţenilor, acolo unde acest lucru este permis de lege.”


În ce priveşte cadrul juridic fundamental al autonomiei locale, s-a apreciat că orice constituţie „înglobează o formă particulară de reglementare a autonomiei locale ce ţine de condiţiile istorice ale formării statului respectiv, de structura acestuia şi de forma de guvernământ, de coloratura etnică a populaţiei şi de tradiţiile şi aspiraţiile cetăţenilor respectivi.”
 

Lucrarea prezintă aspecte referitoare la cadrul constituţional al autonomiei locale, precum şi reglementări constituţionale specifice în state membre UE.

C U P R I N S

	I.
	CADRUL CONSTITUŢIONAL AL AUTONOMIEI 
LOCALE ÎN STATE MEMBRE UE


	3

	II.
	PREVEDERI CONSTITUŢIONALE PRIVIND 
AUTONOMIA LOCALĂ ÎN STATE MEMBRE UE


	14

	
	Belgia
	14

	
	Cehia
	21

	
	Franţa
	23

	
	Germania
	27

	
	Grecia
	33

	
	Italia
	34

	
	Olanda
	40

	
	Polonia
	42

	
	Portugalia
	44

	
	Spania
	56

	
	Ungaria
	65

	
	Bibliografie
	68


I. CADRUL CONSTITUŢIONAL AL AUTONOMIEI LOCALE ÎN STATE MEMBRE UE

Constituţiile reprezintă cadrul instituţional şi juridic prin care se asigură aplicarea celor 5 principii de bază ale administraţiei publice locale: autonomia locală; descentralizarea serviciilor publice; eligibilitatea autorităţilor publice locale; controlul administrativ al activităţii autorităţilor locale; consultarea colectivităţilor locale cu reprezentanţii aleşi.


Gradul de implementare a acestor principii, precum şi mijloacele de aplicare diferă de la stat la stat. Trăsăturile specifice se regăsesc în organizarea serviciilor publice locale, în constituirea bugetului local, în politicile urbane şi chiar în dimensiunea relaţiilor externe.

Statele membre UE se caracterizează printr-o mare diversitate a sistemelor administraţiei publice locale. Suplimentar unor motivaţii de natură istorică şi economică, diversitatea rezultă şi din organizarea politico-administrativă a puterii politice din aceste state. Astfel, acestea pot fi grupate state federale  - Austria, Belgia, Germania -, state regionale - Italia, Spania - şi state unitare - Franţa, Portugalia.

▪ Conform art.1 din Constituţie, Belgia “este stat federal compus din comunităţi şi regiuni”. Organizarea puterii în raport cu teritoriul este complexă. Pe de o parte, există statul federal cu organele sale, iar pe de alta, comunităţile şi regiunile care dispun de organe specifice statelor federale. Belgia este un stat federal atipic, întrucât nu există constituţii ale regiunilor şi comunităţilor şi nici organe jurisdicţionale ale acestora.


Belgia este compusă din 3 Comunităţi (franceză, flamandă şi germanofonă), 3 Regiuni (flamandă, valonă, Bruxelles-Capitală) şi 4 regiuni lingvistice (franceză, flamandă, germană, şi bilingvă).


Competenţele administrative sunt repartizate între autorităţile federale, autorităţile regionale şi comunităţile lingvistice. Fiecare dintre aceste entităţi are organe deliberative şi executive proprii.


Statul federal are competenţă în următoarele domenii: finanţe şi politici monetare; justiţie şi siguranţă; relaţii externe (împreună cu regiunile şi comunităţile); apărare naţională; asigurări sociale şi pensii; economie; comerţ exterior; transporturi; comunicaţii; sănătate publică; probleme de muncă.


Regiunile au responsabilităţi în următoarele domenii: amenajare teritoriu şi urbanism; mediu şi protecţia naturii; economie regională şi energie; finanţe; transporturi regionale şi lucrări publice; relaţii internaţionale.


Comunităţile au următoarele competenţe principale: cultură şi limbi; învăţământ; audio-vizual, turism, tineret; relaţii internaţionale. Constituţia reglementează distinct competenţele celor 3 Comunităţi (art.127-130).
▪ Conform art.99 din Constituţie, “Republica Cehia este împărţită în comunităţi, care constituie diviziuni teritoriale autonome fundamentale, şi regiuni, care constituie diviziuni teritoriale autonome superioare.” Dispoziţiile constituţionale care reglementează autonomia diviziunilor teritoriale se regăsesc în “Capitolul VII – Autonomia teritorială, art.99-105”.
Teritoriul Cehiei se caracterizează printr-o fragmentare administrativă excesivă reprezentată de un număr ridicat de comunităţi rurale foarte mici. 
Pentru stoparea procesului de fragmentare şi prevenirea continuării acestuia, au fost iniţiate şi implementate mai multe măsuri. Astfel:

- prin modificarea legii privind administraţia locală, s-a introdus obligaţia aprobării prin referendum local,a separării unei comunităţi, decizia finală de separare adoptându-se de Biroul regional; 

- au fost reglementate expres formele de asociere intercomunitară: asocierea pe bază de acord, pentru implementarea în comun a unui proiect; stabilirea, în baza Codului comercial, unei entităţi legale formată din 2 sau mai multe autorităţi; înfiinţarea voluntară a uniunilor de comunităţi locale;

- s-a prevăzut posibilitatea transferului unor responsabilităţi de la autorităţi locale mici la autorităţi locale superioare. În funcţie de numărul de locuitori şi de localizarea geografică, autorităţile publice locale au fost împărţite în 3 categorii:

a. autorităţi care nu transferă nici o responsabilitate sau transferă unele responsabilităţi de bază (în comunităţi rurale foarte mici);

b. autorităţi ce execută sarcini/responsabilităţi ale unor comunităţi din zonele învecinate (responsabilităţi legate de serviciile de stare civilă, de furnizarea apei, de protecţia mediului, de planificarea zonală etc.);

c. autorităţi ce execută un număr mare de responsabilităţi transferate de la alte autorităţi locale (eliberare licenţe; eliberare permise auto; servicii de planificare urbană; administrarea pădurilor; pescuitul; servicii sociale; protecţia copilului, etc.);

- elaborarea, din 2004, a planului de stimulare (îndeosebi financiară) şi sprijinire a înfiinţării de asociaţii ale autorităţilor locale;

- crearea voluntară a uniunilor de comunităţi locale. Uniunile pot avea competenţe în următoarele domenii: educaţie; sănătate; mediu; turism; furnizarea apei; construcţia de canalizări; managementul deşeurilor, etc. Organele de conducere ale uniunilor sunt, în general, cele existente la nivelul autorităţilor locale. Cel mai înalt nivel de conducere este cel politic – Adunarea primarilor. Organul de conducere executiv este ales, dintre membrii ei, de Adunarea primarilor. Unele uniuni înfiinţează şi comitete de audit. Activitatea curentă a uniunii poate fi realizată de unul din membrii comitetului executiv/de un birou al unei comunităţi membre/de o persoană angajată şi remunerată de uniune. Uniunile au buget propriu, care provine din granturi, subvenţii, venituri din activităţi economice şi contribuţii ale membrilor. Există, de asemenea,  uniuni care se bazează numai pe contribuţiile membrilor. Termenul folosit pentru această formă de asociere este cel de “microregiune”. În funcţie de structura teritorială, au fost identificate două tipuri de microregiuni: microregiuni formate dintr-un oraş mare şi de municipalităţile din jur; microregiuni formate din municipalităţi având mărimi similare.

▪ Franţa se caracterizează printr-un înalt grad de centralizare administrativă, cu vechi rădăcini în istoria ţării, păstrat şi accentuat de-a lungul domniei lui Napoleon şi continuat de toate regimurile ulterioare. Sistemul a fost determinat şi de structura unitară a statului, precum şi de regimul prezidenţial care a accentuat concentrarea puterii executive în mâinile şefului statului.
Caracterul unitar al structurii politico-administrative a Franţei este consacrat şi protejat de art.2 din Constituţie, conform căruia „Franţa este o Republică indivizibilă.” Reglementarea autonomiei locale a rămas însă, în mare parte, de domeniul legii (art.34).

Autonomia locală a cunoscut o anumită dezvoltare, fiind consacrată ca principiu general atât de Constituţia celei de-a IV-a Republici, cât şi de actuala Constituţie. 


Principiile de bază în exercitarea atribuţiilor organelor reprezentative ale comunităţilor locale sunt:

- administrarea autonomă, prin consilii alese, în condiţiile prevăzute de lege;

- interdicţia exercitării tutelei unei colectivităţi locale asupra alteia;

- transferul de competenţă normativă de la nivel central la nivel local pentru exercitarea atribuţiilor conferite;

- transferul de bunuri şi servicii în competenţa locală, însoţit de resursele financiare corespunzătoare.

În anul 1970, a început procesul de descentralizare (transferul puterii de decizie de la stat spre autorităţile administrative autonome) şi de deconcentrare (transferul puterii de decizie de la departamentele centrale către cele subordonate şi locale). Procesele au fost dezvoltate în cadrul reformelor regionale şi municipale din 1972, 1982/1983 şi 1992. 

Reforma care a condus la actuala configuraţie a administraţiei publice locale s-a produs în anul 1982, prin adoptarea Legii privind drepturile şi libertăţile comunelor, departamentelor şi regiunilor („Legea descentralizării”). Aceasta a operat un important transfer de competenţă în favoarea colectivităţilor teritoriale locale, a recunoscut regiunii statutul de colectivitate teritorială locală, a înlocuit tutela administrativă cu controlul de legalitate a posteriori exercitat de prefect. 

Reformele constituţionale din 2003 şi 2008 au consacrat rolul important al unităţilor administrativ-teritoriale în politica naţională şi comunitară.

Delegaţia pentru amenajarea teritoriului şi pentru acţiunea regională (DATAR) a devenit Delegaţia interministerială pentru amenajarea şi competitivitatea teritoriilor (DIACT), preocupată îndeosebi de coeziunea teritorială, de amenajarea echilibrată a spaţiului rural şi urban, de implementarea politicilor europene şi de politica contractuală a statului şi colectivităţilor teritoriale. DIACT se află în coordonarea ministrului de interne şi al amenajării teritoriului.
Comitetul interministerial pentru reforma statului a realizat clarificarea şi identificarea obiectivelor serviciilor publice prin simplificarea şi transparenţa procedurilor, prin descentralizarea responsabilităţilor statului şi modernizarea managementului public. 

Locul comisarului (reprezentantul statului în departamente) a fost luat de prefect. Prefecţii sunt numiţi prin decret prezidenţial, în baza hotărârii Consiliului de Miniştri (adoptată la propunerea primului-ministru şi a ministrului de interne). Prefectul reprezintă statul şi este şeful serviciilor deconcentrate ale statului în teritoriul de competenţă. Acesta răspunde de asigurarea ordinii publice, de organizarea diverselor alegeri şi de acţiunile prevăzute în caz de calamităţi. De asemenea, are un rol important în stabilirea relaţiilor contractuale, a acordurilor şi convenţiilor încheiate în numele statului de către colectivităţile locale. În ce priveşte amenajarea teritoriului, acesta are rolul de negociator al contractelor de urbanism între stat şi regiuni. Prefectul constituie armătura administrativă a unui stat unitar, democratic, deconcentrat şi descentralizat.

Organizarea administraţiei locale

Stat unitar descentralizat, Franţa are o suprafaţă de 544.000 km2 (56,3 milioane de locuitori), organizată administrativ în 7 zone de apărare civilă, 26 de regiuni, 100 de departamente şi peste 36.700 comune.

Zonele de apărare civilă, regiunile, departamentele, arondismentele şi comunele au fost constituite ca unităţi administrative conforme unui model uniform care nu ţine în mod invariabil cont de delimităţile reale geografice, electorale sau economice. 

După descentralizare, administraţia publică locală este caracterizată prin existenţa a trei niveluri de colectivităţi locale: regiuni, departamente şi comune.

▪ Zonele de apărare civilă – formate dintr-un anumit număr de regiuni - constituie un eşalon specializat derogatoriu care îndeplineşte 3 misiuni: elaborarea măsurilor non-militare de apărare şi cooperarea cu autorităţile militare; coordonarea mijloacelor de securitate civilă în zonă; administrarea unui anumit număr de mijloace ale poliţiei naţionale şi de mijloace de transmisie ale Ministerului de Interne. În prezent, există 7 zone de apărare (create în 1959 şi redefinite în 2000). La conducerea acestora se află prefecţii de zone (care sunt prefecţii de regiuni).

▪ Regiunea. Interesul faţă de regiune s-a manifestat intens încă din timpul regimului Vichy (1941-1944). Regiunea a fost recunoscută prin Legea 72-619 din iulie 1972, ulterior modificată de cca 15 ori, în vederea creşterii autonomiei. Regiunea a devenit astfel colectivitate teritorială, iar la 16 martie 1986 au avut loc primele alegeri ale consilierilor regionali aleşi pentru un mandat de 6 ani. Consilierii regionali sunt cei care administrează bugetul, conduc personalul şi politica regională axată pe dezvoltarea economică şi socială, amenajarea teritoriului, formarea profesională. 

Regiunea este structura administrativă care face legătura între stat şi departamente, pe de o parte, şi, între stat şi comune, pe de altă parte. Franţa are 26 de regiuni, din care 4 în teritoriile de peste mări.

▪ Departamentul are o vechime istorică mult mai mare, fiind creat încă din 1790; modificări privind structura şi competenţele departamentului s-au produs până în iulie 1987. 

Eşalon de drept comun, departamentul este structura administrativă intermediară între comună şi regiune, cu atribuţii în domeniul social, al protecţiei împotriva incendiilor şi al planificării, fiind, de asemenea, desemnat să conducă în ansamblu politica guvernamentală. Departamentul intervine pe cale indirectă în probleme de interes comunal, inclusiv prin alocarea de subvenţii pentru realizarea anumitor obiective de interes comunal/intercomunal. 

Administrarea departamentului se realizează de un consiliu general, ales pentru un mandat de 6 ani, prin vot direct şi universal. Consiliul este condus de un preşedinte ales dintre membrii acestuia. În prezent, există 100 de departamente, din care 4 în teritoriile de peste mări. În fruntea administraţiei teritoriale se află prefecţii.

▪ Comuna constituie cel de-al 4-lea nivel al administraţiei locale. Unitate de bază a organizării administrativ-teritoriale, comuna poate fi rurală sau urbană.  

Potrivit art.34 şi 72 din Constituţie, comunele sunt colectivităţi teritoriale care se administrează în mod liber, prin consilieri aleşi în condiţiile prevăzute de lege.

Comunele sunt conduse de o autoritate deliberativă – consiliul municipal – şi de o autoritate executivă – primarul. 

Consiliul municipal, ales prin vot universal direct pentru un mandat de 6 ani, este un organ dotat cu putere deliberativă. Este format dintr-un număr de consilieri cuprins între 9 (în comunele cu mai puţin de 100 de locuitori) şi 69 (în  comunele cu peste 300.000 de locuitori). 

Dintre membrii săi, Consiliul municipal alege primarul şi viceprimarii. Primarul îndeplineşte 3 misiuni diferite: agent al statului în aplicarea legii, agent al comunei şi şef al administraţiei comunale.
▪ Germania este “stat federal democratic şi social” (Constituţie, art.20.1).

Statele federate au o ordine constituţională proprie, un sistem propriu de organe de exercitare a celor 3 puteri – legislativă, executivă, judecătorească – şi o legislaţie proprie. Ordinea constituţională a federaţiei limitează însă ordinea constituţională a statelor federate.

Dezvoltarea locală în Germania are la bază câteva principii fundamentale: autonomia locală, autonomia de organizare, subsidiaritatea şi complementaritatea. Libertatea şi diversitatea modelelor acestor autorităţi locale, determinate de tradiţie, de istorie şi, mai ales, de necesităţile din interiorul unui land constituie o formă originală de aplicare a acestor principii. Germania este un exemplu de democraţie în care toate puterile suverane aparţin cetăţenilor.

Federaţia deţine în exclusivitate atribuţii în următoarele domenii: relaţii externe, apărare naţională, protecţie civilă, comerţ exterior, vamă, poştă şi telecomunicaţii, trafic feroviar şi aerian, politică monetară. 
Atribuţiile ce pot fi exercitate în comun de Federaţie şi landuri sunt cele din domenii precum legislaţia muncii şi legislaţia economică, asigurările şi asistenţa socială, despăgubirile de război, cercetarea ştiinţifică, transporturile, naţionalizările, legislaţia anticartel.  
Anumite domenii - cultură, învăţământ, poliţie - aparţin exclusiv competenţei landurilor. 
Landurile au competenţe în executarea legilor proprii şi a legilor federaţiei. Din acest motiv, landurile sunt supuse controlului de legalitate exercitat de Guvernul federal şi, în baza unui act normativ în acest sens, pot primi instrucţiuni din partea autorităţilor centrale.
De asemenea, landurile pot exercita funcţii administrative delegate de statul federal în anumite domenii (administrarea apărării, autostrăzile federale, impozitarea societăţilor). Guvernul federal exercită controlul de oportunitate asupra modului de îndeplinire a acestor funcţii şi poate interveni în procesul de numire a funcţionarilor publici în diferite posturi. 

Fiecare land are propria Constituţie (suplimentară Legii fundamentale), propriul guvern şi miniştri de land, propriul prim-ministru, propria reprezentare în Parlamentul de la  Berlin, propria legislaţie în domeniile care ţin de competenţa landurilor.
 
Organizarea administrativă a fiecarui land este lăsată la dispoziţia acestuia. Politica generală a landului este fundamentată de şeful Guvernului regional (Primul-Ministru al landului). 
Landurile sunt autonome din punct de vedere financiar. Resursele financiare provin, în principal, din impozitele stabilite la nivelul landului pentru proprietăţi, succesiuni şi venituri.
Regiunile administrative. Unele landuri sunt împărţite în regiuni administrative. Regiunea administrativă este o entitate care nu are personalitate juridică. Suprafaţa şi populaţia unei regiuni sunt variabile: de la 178 km2 la 16.338 km2, de la 300.000 la 5.600.000 locuitori. De exemplu, Landul Renania – Westphalia are 6 regiuni, fiecare având, în medie, 6.200 km2 şi 2.650.200 locuitori. Guvernul landului are câte un reprezentant în fiecare regiune; acesta are competenţe de coordonare a întregii activităţi. Reprezentantul guvernului de land se află sub controlul ministrului de interne al landului şi al fiecărui ministru de resort.   Administraţia regiunii este structurată în mai multe servicii. Regiunile exercită tutela asupra oraşelor independente şi grupărilor de comune. 
Regiunile administrative se împart, la rândul lor, în districte, care pot fi: 

▪ districte rurale 

▪ districte urbane (oraşe)

Districtul. Constituţia federală şi constituţiile landurilor recunosc districtului autonomia administrativă şi reprezentativitatea autorităţilor proprii.

Statutul districtului este stabilit printr-un cod special, adoptat ca lege a landului, fapt ce determină existenţa unor deosebiri de la un land la altul.

Districtul desfăşoară activităţi care depăşesc mijloacele financiare şi capacitatea de gestiune a comunelor. Pentru realizarea acestora, districtul dispune de prerogative de autoritate publică: dreptul de organizare; dreptul de recrutare şi gestionare a personalului; drepturi în domeniul financiar şi bugetar; dreptul de a adopta norme juridice cu caracter general pe teritoriul districtului; dreptul la sigiliu, stemă şi drapel proprii.

În general, atribuţiile obligatorii ale districtului sunt: construirea şi întreţinerea drumurilor intercomunale; amenajarea teritoriului; întreţinerea parcurilor naturale; asistenţa socială; construirea şi întreţinerea spitalelor; construirea şi întreţinerea liceelor şi a şcolilor profesionale; colectarea, prelucrarea şi depozitarea rezidurilor menajere.

Pentru exercitarea atribuţiilor, districtul dispune de organe alese şi de un aparat administrativ. Organul reprezentativ este ales prin vot direct, pentru un mandat de 5 ani. Adunarea decide în toate problemele care ţin de competenţa districtului şi poate delega unele atribuţii Preşedintelui sau unor comitete constituite dintre membrii săi. 
Aparatul administrativ are o structură dualistă: de serviciu al districtului şi de serviciu deconcentrat al landului. Din acest motiv, este format atât din funcţionari ai districtului, cât şi din funcţionari ai landului. Costurile serviciilor administrative de la nivelul districtului sunt astfel suportate de land şi de district.
Comuna. Statutul comunei este guvernat de principiul liberei administrări, în nume propriu şi pe propria răspundere, comuna gestionând ansamblul problemelor locale. În acest scop, îi sunt recunoscute o serie de prerogative: autonomia financiară; planificarea dezvoltării; adoptarea anumitor acte normative şi capacitatea de a-şi recruta şi gestiona personalul.

Comunele au atribuţii proprii, atribuţii delegate de land şi, eventual, unele atribuţii transferate de district. 
Atribuţiile proprii pot fi obligatorii sau facultative. Principalele atribuţii obligatorii sunt în domeniul urbanismului, al construcţiei şi întreţinerii drumurilor locale, al construcţiei şi întreţinerii unor categorii de şcoli, al protecţiei civile, al asistenţei sociale, al amenajării şi întreţinerii cimitirelor.
Printre atribuţiile delegate de land se regăsesc cele privind starea civilă, evidenţa populaţiei, diferite recensăminte, controlul alimentar, supravegherea restaurantelor şi a comerţului cu băuturi alcoolice.

De asemenea, în limitele stabilite de lege, comunele pot acţiona ca agenţi economici. Astfel, pentru satisfacerea unei nevoi/interes public comunele pot înfiinţa întreprinderi economice.

▪ Constituţia Greciei reglementează organizarea administraţiei de stat pe baza unui sistem de deconcentrare, încredinţând gestiunea afacerilor locale colectivităţilor locale, cărora li s-a conferit autonomie administrativă.


În Grecia există o gamă largă de servicii publice descentralizate la nivel local. Astfel, în afara serviciilor publice locale obişnuite (transport, apă, termoficare, salubritate), primăriile coordonează reţelele de învăţământ, cultură şi sport. Tot în competenţa primăriilor intră programele de protecţie a mediului, monumentele, bisericile şi organizarea evenimentelor cultural-sportive.

În realizarea proiectelor, autorităţile locale sunt sprijinite financiar de diverse ministere. Astfel, Ministerul Mediului, Sistematizării şi Lucrărilor Publice finanţează primăriile pentru realizarea studiilor de sistematizare urbană, infrastructură rutieră şi de protecţie a mediului. Ministerul Culturii asigură primăriilor fonduri pentru activităţile desfăşurate de centrele culturale şi sportive. Ministerul de Interne asigură fonduri pentru repararea clădirilor primăriilor, pentru asigurarea echipamentului tehnic şi a mijloacelor de transport public.


Primăriile sunt implicate în programe de constituire a unor societăţi mixte al căror obiect de activitate poate consta în exploatarea terenurilor pentru amenajările turistice şi camping, în evaluarea şi exploatarea unor valori naţionale etc. Programele sunt elaborate de primar şi sunt supuse aprobării prefecturilor.

Un sistem cuprinzător şi bine organizat de taxe şi impozite locale contribuie substanţial la realizarea bugetului local. Veniturile de la bugetul statului sunt alocate anual, în sumă fixă, pentru fiecare primărie. Prefecturile centralizează proiectele de buget ale primăriilor (pe care le echilibrează), le înaintează Ministerului de Interne care, la rândul său, le depune spre aprobare la Guvern (tutela statului asupra gestiunii locale). Primăriile pot obţine resurse financiare din sponsorizări făcute de firmele locale, din desfăşurarea unor activităţi economice locale; de asemenea, acestea pot apela la împrumuturi de la bănci şi organizaţii financiare.
▪ În Italia, organizarea administraţiei statului are o structură piramidală, în vârful căreia se află Guvernul şi ministerele; sistemul de organizare administrativă are trei niveluri – comunal, provincial şi regional.

Pe lîngă autorităţile locale, sistemul de administraţie descentralizat cuprinde şi serviciile publice, care au personalitate juridică, fiind subiecte de drept public şi având diferite grade de putere de autoguvernare. Italia este statul cu cea mai amplă descentralizare administrativă a serviciilor statului, întrucât conform textului constituţional italian, Republica are la bază principiile autonomiei administrative locale şi maxima descentralizare a serviciilor statului. 

Constituţia consfinţeşte organizarea statului în regiuni, provincii şi municipalităţi (art.5, art.114, art.116).

Cele 20 de regiuni ale Republicii Italiene sunt constituite ca instituţii autonome, cu competenţe şi funcţii proprii. Un număr de 5 regiuni sunt constituite cu forme şi condiţii speciale de autonomie, pe baza unor statute speciale, adoptate prin legi speciale: Sicilia, Sardinia, Trentino-Alto-Adige, Friuli-Veneţia-Giulia şi Valle d’Aosta. Regiunile cu regim special de autonomie au fost constituite în perioada 1945-1963; celelalte 15 regiuni cu statut obişnuit de autonomie au fost constituite în anul 1970. În perioada 1972-1977, regiunilor li s-au transferat o serie de atribuţii deţinute până atunci de stat. În anul 1990, regiunilor li s-a recunoscut dreptul de a-şi adopta propriul statut, care se aprobă prin lege a Republicii. 

Prin revizuirea constituţională din 2001, autonomia regiunilor s-a extins, iar aplicarea principiului subsidiarităţii în repartizarea competenţelor între stat şi regiune a fost prevăzută în mod expres: potrivit noului conţinut al art.118, subsidiaritatea a dobândit valoare de principiu constituţional; prin modificarea art.116 din Constituţie s-a recunoscut bilingvismul în 2 regiuni (TrentinoAlto Adige şi Valle d’Aosta) şi s-a recunoscut dreptul regiunilor cu statut obişnuit de a accede la forme speciale de autonomie, stabilindu-se, totodată, procedura de obţinere şi limitele autonomiei speciale. 
Toate regiunile au competenţă legislativă în domenii precum  organizarea oficiilor şi serviciilor administrative subordonate regiunii, asistenţa socială şi sanitară, poliţia locală urbană şi rurală, turismul, urbanismul, pădurile, agricultura etc. Întrucât competenţa legislativă generală aparţine statului, legile regionale nu trebuie să contravină intereselor naţionale şi intereselor altor regiuni. 

De asemenea, regiunile au competenţa stabilirii obiectivelor generale ale programării dezvoltării economico-sociale, fiind abilitate să repartizeze resursele necesare investiţiilor locale (art.117).

Constituţia prevede dreptul regiunilor de a îndeplini funcţiile administrative corespunzătoare domeniilor menţionate, cu excepţia celor de interes exclusiv local, atribuite, prin legi speciale, provinciilor şi comunelor.

Constituţia stabileşte unele limite ale competenţelor regiunii. Astfel, regiunile nu pot institui taxe de import/export, taxe de tranzit, nu pot împiedica libera circulaţie a persoanelor între regiuni sau limita exercitarea profesiei, funcţiei sau munca în orice parte a teritoriului naţional.

Cu excepţia funcţiilor atribuite provinciilor, oraşelor metropolitane, regiunilor sau statului, municipalităţilor li se atribuie funcţii administrative, conform principiilor subsidiarităţii, diferenţierii şi proporţionalităţii.

Municipalităţile, provinciile sau oraşele metropolitane îndeplinesc propriile funcţii administrative, precum şi funcţiile încredinţate de stat sau prin legislaţia regională, conform competenţelor lor specifice. (art.118)

▪ Olanda este un stat unitar format din provincii; fiecare provincie este alcătuită din municipalităţi. Legi uniforme, prevăzute constituţional, conferă provinciilor şi municipalităţilor un anumit grad de autonomie locală. Particularităţile constau în faptul că o serie de “sarcini” la nivel municipal sau provincial sunt “sarcini autonome”, iar altele, “sarcini de co-guvernare” sunt impuse de Guvernul central. Alte particularităţi derivă din modul în care sunt alese/numite autorităţile locale şi relaţiile dintre autorităţile statului, provincii şi municipalităţi.


Administrarea fiecărei provincii se asigură de Consiliul provincial, de Comitetul executiv provincial şi de Comisarul Reginei. Provincia răspunde de infrastructura rutieră, planificare, servicii publice, mediu, ordine publică şi canalizare. Consiliul provincial supraveghează municipalităţile în special în probleme financiare şi ale poliţiei municipale. Comitetul executiv provincial (format din membri ai Consiliului provincial) conduce provincia în perioadele cuprinse între şedinţele Consiliului.


Comisarul Reginei, numit de Regină pentru un mandat de 6 ani, este Preşedintele Consiliului provincial şi Preşedintele Comitetului executiv provincial.

Comisarul Reginei are un rol important în numirea primarului. După consultarea Consiliului municipal, comisarul Reginei nominalizează primarul (dintre candidaţii propuşi de Consiliu).

Ca şi primăriile, municipalităţile au 2 categorii de competenţe. În prima categorie sunt incluse competenţele conferite de autonomia locală. A doua categorie o constituie competenţele legate de aşa-numita “co-guvernare” reglementată de legile naţionale şi de regulamentele provinciale.

Consiliul municipal (ales pentru un mandat de 4 ani) este organul deliberativ, iar primarul  şi preşedintele asigură împreună conducerea executivă. Preşedintele este ales pentru 4 ani de către Consiliul municipal (dintre membrii săi), iar primarul este numit, pentru un mandat de 6 ani, de către Guvernul central. Primarul este preşedintele Consiliului, dar nu poate fi demis de Consiliu. Primarul este şi şeful Poliţiei.

Şeful administraţiei este “secretarul municipiului” şi este numit de Consiliu. Este co-semnatarul actelor emise de Consiliu şi de Executiv. Secretarul municipiului răspunde de coordonarea serviciilor municipale şi ale departamentelor administraţiei. 

▪ Constituţia Poloniei prevede că unitatea de bază a auto-guvernării locale o constituie comuna. Prin lege se stabilesc şi alte unităţi regionale şi/sau locale de auto-guvernare. (art.164)


În cadrul auto-guvernării sunt îndeplinite sarcinile care, conform Constituţiei sau legislaţiei în vigoare, nu intră în competenţa organelor altor autorităţi publice (art.163)

Sistemul administraţiei locale este organizat pe 3 niveluri: comune, districte şi regiuni (voievodate).

Autonomia este un elemente important al funcţionării acestui sistem. Comunele şi districtele nu se află în subordinea regiunilor (voievodatelor). Unica dependenţă poate viza delegarea de competenţe, în baza legislaţiei referitoare la transmiterea competenţelor puterii executive către unităţile administraţiei publice locale. Delegarea competenţelor către autorităţile publice locale are la bază principiul subsidiarităţii.

Poziţia de bază aparţine comunei – unitatea cea mai apropiată de locuitori, care funcţionează pentru aceştia şi sub controlul lor direct. Competenţe aflate în jurisdicţia comunei: gestionarea imobilelor; protecţia mediului; gestionarea gospodăriei acvatice; gestionarea drumurilor comunale, a podurilor, bulevardelor şi a traficului auto; aprovizionarea cu apă; canalizarea; menţinerea ordinii publice; gestionarea substanţelor toxice; aprovizionarea cu energie electrică, agent termic şi gaze naturale; gestionarea transportului public local; protecţia sănătăţii etc.

Districtul are competenţele generale definite lege în domeniile: învăţământului public; ocrotirii sănătăţii; asigurărilor sociale; politicii profamiliale; transportului public; ocrotirii culturii şi patrimoniului cultural; administrării construcţiilor şi urbanismului etc.


Autorităţile publice locale ale voievodatului exercită competenţe cu caracter regional, definite de legislaţia în vigoare, îndeosebi în domeniile: învăţământului public (inclusiv al învăţământului superior); promovării şi ocrotirii sănătăţii; culturii şi conservării patrimoniului cultural; asistenţei sociale; apărării; securităţii publice; distribuirii fondurilor europene structurale etc.

▪ Constituţia Portugaliei consacră nu mai puţin de 47 de articole administraţiei publice locale.

Conform art.6.1 “Statul este unitar şi respectă, atât în organizare cât şi în acţiune, autonomia regiunilor insulare şi principiile subsidiarităţii, autonomiei colectivităţilor teritoriale şi descentralizării democratice a administraţiei.” Un regim politic şi administrativ special, determinat de caracteristicile geografice, economice, sociale şi culturale, precum şi de aspiraţiile de autonomie ale populaţiilor insulare, este rezervat arhipelagurilor Azore şi Madera.  


Autonomia politică şi administrativă se exercită cu respectarea suveranităţii statului, în cadrul conferit de Constituţie (art.227.3). 

▪ În Spania, Constituţia recunoaşte şi garantează “dreptul de autonomie al naţionalităţilor şi naţiunilor care o compun, precum şi solidaritatea dintre acestea” (art.2).

Principiile descentralizării şi deconcentrării sunt consacrate la art.103.1, conform căruia “Administraţia publică serveşte cu obiectivitate interesele generale şi acţionează conform principiilor de eficacitate, ierarhie, descentralizare, deconcentrare şi coordonare, cu respectarea legii şi a sistemului de drept.”

Constituţia reglementează distinct autonomia municipalităţilor  (art.140) şi autonomia Comunităţile autonome (art.143). 

Art.143.1 recunoaşte provinciile limitrofe având caracteristici istorice, culturale şi economice comune, teritoriilor insulare şi provinciilor cu identitate regională istorică, posibilitatea autoguvernării prin constituirea în Comunităţi autonome.


Art.148 reglementează principalele atribuţii ale Comunităţilor autonome: organizarea instituţiilor autonome de guvernământ; modificarea limitelor teritoriale ale comunelor; amenajarea teritoriului şi urbanismul; efectuarea lucrărilor de interes public; transportul feroviar şi rutier; agricultura şi creşterea animalelor; managementul mediului înconjurător; asistenţa socială; sănătatea etc.


Atribuţiile autorităţilor autonome, care dispun de statute proprii, sunt departajate şi prin stabilirea competenţei exclusive a statului în domenii precum: reglementarea condiţiilor fundamentale ce garantează egalitatea tuturor cetăţenilor spanioli în exercitarea drepturilor constituţionale; recunoaşterea naţionalităţii, imigraţiei şi emigraţiei, statutului străinilor şi a dreptului de azil; relaţiile internaţionale; apărarea; administrarea justiţiei; legislaţia comercială şi penală; legislaţia muncii; legislaţia civilă; sistemul monetar etc (art.149).

▪ Conform art.41 din Constituţia Ungariei,  teritoriul Republicii Ungare este împărţit în următoarele unităţi-administrative: capitală, comitate, oraşe şi comune. Autorităţile locale au misiunea de a gestiona problemele locale şi de a exercita puterea în interesul populaţiei locale (art.42). Drepturile autorităţilor locale sunt reglementate prin lege. Art. 44 din Constituţie face referire la corpul reprezentanţilor şi la rolul primarilor.

Comunele constituie elementul de bază al sistemului administraţiei locale. Acestea sunt conduse de un consiliu, ai cărui membri sunt aleşi prin sistem proporţional în comunele cu mai puţin de 10 000 locuitori şi prin sistem uninominal, în două tururi (jumătate) şi pe listă (cealaltă jumătate), pentru celelalte comune. 

Comunele au competenţe în domeniile stării civile, ordinii publice, urbanismului, distribuţiei apei, deşeurilor menajere, combaterii incendiilor, dezvoltării economice, transporturilor, drumurilor, spaţiilor verzi, sănătăţii, serviciilor sociale, caselor de bătrâni, ajutoarelor de şomaj şi educaţiei. 
Orice oraş cu o populaţie de peste 50.000  locuitori poate fi declarat, de către Adunarea Naţională, oraş cu statut departamental. În cadrul oraşelor pot fi constituite districte.

Capitala, Budapesta, are un statut special, de nivel departamental, administrarea sa fiind organizată pe două niveluri - al primăriei generale şi al primăriilor celor 23 de districte - ambele funcţionând pe modelul comunal. Capitala este condusă de un consiliu general, 2/3 din membrii acestuia fiind aleşi de consiliile municipale ale districtelor, restul consilierilor fiind aleşi prin vot direct. Primarul general este reprezentantul puterii executive. 
Autorităţile municipale constituite sunt: corpul reprezentanţilor - organul legislativ, ales prin vot direct - şi primarul, ales pentru un mandat de 4 ani. Autorităţile municipale au competenţe în dezvoltarea locală, amenajarea teritoriului, protecţia mediului, locuinţe, transport public, servicii sociale, învăţământ de bază, infrastructură rutieră, resurse de apă, cultură, protecţia împotriva incendiilor.

Comitatele sunt conduse de consilii, alese prin vot direct. Acestea au competenţe în domeniul turismului, al amenajării teritoriului, al învăţământului secundar, al sănătăţii, educaţiei, dezvoltării economice, etc.

II. PREVEDERI CONSTITUŢIONALE PRIVIND AUTONOMIA LOCALĂ ÎN STATE MEMBRE UE
BELGIA

“Titlul I – Belgia federală, componente şi teritoriu
Art.1

Belgia este stat federal compus din Comunităţi şi Regiuni.

Art.2

Belgia are 3 Comunităţi: Comunitatea franceză, Comunitatea flamandă şi Comunitatea germană.

Art.3

Belgia are 3 Regiuni: Regiunea valonă, Regiunea flamandă şi Regiunea bruxelleză.

Art.4

Belgia are 4 Regiuni lingvistice: Regiunea lingvistică franceză, Regiunea lingvistică flamandă, Regiunea bilingvă Bruxelles-Capitală şi Regiunea lingvistică germană.

Fiecare comună a Regatului face parte din una din aceste Regiuni lingvistice.

Limitele celor 4 Regiuni lingvistice pot fi schimbate sau modificate numai prin lege adoptată cu majoritate de voturi de fiecare grup lingvistic al fiecărei Camere, cu condiţia prezenţei majorităţii membrilor fiecărui grup şi a obţinerii unui total de voturi pozitive în două grupuri lingvistice reprezentând 2/3 din numărul voturilor exprimate.

Art.5

Regiunea valonă cuprinde următoarele provincii: Brabantul valon, Hainaut, Liège, Luxembourg şi Namur. Regiunea flamandă cuprinde următoarele provincii: Anvers, Brabantul flamand, Flandra occidentală, Flanda orientală şi Limbourg.

Dacă este cazul, prin lege, teritoriul poate fi divizat într-un număr mai mare de provincii. 

Legea poate stabili limitele anumitor teritorii nedivizate în provincii, care să aparţină direct de puterea executivă federală şi care să fie supuse unui statut propriu. Legea trebuie adoptată cu majoritatea prevăzută la art.4, ultimul alineat.

Art.6

Subdiviziunile provinciilor pot fi stabilite numai prin lege.

Art.7

Limitele statului, ale provinciilor şi comunelor pot fi schimbate sau modificate numai prin lege.

Titlul I – bis. Obiectivele politicii generale ale Belgiei federale, ale comunităţilor şi regiunilor

Art.7-bis

În exercitarea competenţelor proprii, statul federal, Comunităţile şi Regiunile urmăresc obiectivele unei dezvoltări durabile, în dimensiunile sale sociale, economice şi de mediu, ţinând cont de solidaritatea între generaţii.

(…)

Titlul III – Puterile în stat

Capitolul IV – Comunităţile şi regiunile

Secţiunea 1 – Organele

Sub-secţiunea 1 – Parlamentele comunităţii şi al regiunii

Art.115

1. Există un Parlament al Comunităţii franceze şi un Parlament al Comunităţii flamande, denumit Parlamentul flamand, ale căror componenţe şi funcţionare sunt reglementate prin lege adoptată cu majoritatea prevăzută la art.4, ultimul alineat.

Există un Parlament al Comunităţii germanofone ale cărui componenţă şi funcţionare sunt reglementate prin lege.

2. Fără a aduce atingere art.137, organele regionale vizate la art.39 au un parlament pentru fiecare regiune.

Art.116

1. Parlamentele Comunităţii şi ale Regiunii sunt formate din mandatari aleşi.

2. Parlamentul Comunităţii este format din membri aleşi direct în calitatea de membru al Parlamentului Comunităţii în cauză sau în calitatea de membru al unui Parlament al Regiunii.

Cu excepţia cazului în care se aplică art.137, Parlamentul Regiunii este format din membri aleşi direct în calitatea de membru al Parlamentului Regiunii în cauză sau în calitatea de membru al unui Parlament al Comunităţii.

Art.117

Membrii Parlamentelor Comunităţii şi al Regiunii sunt aleşi pentru o perioadă de 5 ani. Parlamentele Comunităţii şi al Regiunii sunt reînnoite integral la fiecare 5 ani.

Cu excepţia cazului în care legea, adoptată cu majoritatea prevăzută la art.4, ultimul alineat, nu dispune altfel, alegerile pentru Parlamentele Comunităţii şi al Regiunii au loc în aceeaşi zi şi coincid cu alegerile pentru Parlamentul European.

Art.118

1. Legea reglementează alegerile vizate la art.116.2, precum şi componenţa şi funcţionarea Parlamentelor Comunităţii şi al Regiunii. Cu excepţia cazului Parlamentului Comunităţii germanofone, această lege se adoptă cu majoritatea prevăzută la art.4, ultimul alineat.

2. Prin lege adoptată cu majoritatea prevăzută la art.4, ultimul alineat, se stabilesc aspecte legate de alegerea, componenţa şi funcţionarea Parlamentului Comunităţii franceze, Parlamentului Regiunii valone şi Parlamentului Comunităţii flamande, aspecte reglementate de fiecare Parlament prin decretul sau regulamentul prevăzut la art.134, după caz. Decretul şi regulamentul prevăzute la art.134 se adoptă cu o majoritate de 2/3 din voturile exprimate, cu condiţia ca majoritatea membrilor Parlamentului în cauză să fie prezentă.

Art.118-bis

În interiorul frontierelor statului, membrii Parlamentelor Comunităţilor şi Regiunilor menţionate la articolele 2 şi 3 au drept de liberă trecere pe toate căile de comunicaţie exploatate sau concesionate de puterile publice.

Art.119

Mandatul de membru al Parlamentului Comunităţii sau Regiunii este incompatibil cu cel de membru al Camerei Reprezentanţilor. În plus, este incompatibil cu mandatul de senator vizat la art.67, alineatul 1, punctele 1, 2, 6 şi 7.

Art.120

Orice membru al Parlamentului Comunităţii sau Regiunii beneficiază de imunităţile prevăzute la articolele 58 şi 59.

Subsecţiunea 2 – Guvernele Comunităţii şi Regiunii

Art.121

1. Există un Guvern al Comunităţii franceze şi un Guvern al Comunităţii flamande; componenţa şi funcţionarea acestora se stabilesc prin lege adoptată cu majoritatea prevăzută la art.4, ultimul alineat.

Există un Guvern al Comunităţii germanofone ale cărui componenţă şi funcţionare se stabilesc prin lege.

2. Fără a aduce atingere art.137, organele regionale vizate la art.39 cuprind, în fiecare regiune, un guvern.

Art.122

Membrii fiecărui Guvern al Comunităţii sau Regiunii sunt aleşi de Parlamentul propriu.

Art.123

1. Componenţa şi funcţionarea Guvernelor Comunităţii şi Regiunii se reglementează prin lege. Cu excepţia legii privind Guvernul Comunităţii germanofone, această lege se adoptă cu majoritatea prevăzută la art.4, ultimul alineat.

2. Prin lege adoptată cu majoritatea prevăzută la art.4, ultimul alineat, se stabilesc aspectele legate de componenţa şi funcţionarea Guvernului Comunităţii franceze, Guvernului Regiunii valone şi Guvernului Comunităţii flamande, aspecte reglementate de fiecare Parlament, prin decretul sau regulamentul prevăzut la art.134, după caz. Decretul şi regulamentul prevăzute la art.134 se adoptă cu o majoritate de 2/3 din voturile exprimate, cu condiţia ca majoritatea membrilor Parlamentului în cauză să fie prezentă.

Art.124

Nici nu membru al Guvernului Comunităţii sau Regiunii nu poate fi urmărit sau percheziţionat pentru opiniile sau voturile exprimate în exercitarea funcţiilor.

Art.125

Pentru infracţiunile comise în exercitarea funcţiilor, membrii Guvernului Comunităţii sau Regiunii sunt judecaţi exclusiv de Curtea de apel. Situaţia este aceiaşi şi pentru infracţiunile comise de membrii unui Guvern al Comunităţii sau Regiunii în afara exercitării funcţiilor şi pentru care sunt judecaţi în timpul exercitării funcţiilor. După caz, nu sunt aplicabile articolele 120 şi 59.

Modul de procedură împotriva acestora, atât în cursul urmăririi cât şi în cursul judecării, se stabileşte prin lege. 

Curtea de apel competentă se reuneşte în adunare generală şi îşi stabileşte componenţa. Hotărârile Curţii de apel pot fi supuse recursului în faţa Curţii de Casaţie, Camerele reunite, care nu cunoaşte fondul cazului.

Numai Ministerul Public de pe lângă Curtea de apel competentă poate iniţia şi conduce urmărirea penală împotriva unui membru al Guvernului Comunităţii sau Regiunii.

Orice recurs formulat în baza regulamentului de procedură, orice citaţie directă în faţa Curţii de apel şi, cu excepţia cazului de flagrant delict, orice arestare necesită aprobarea Parlamentului Comunităţii sau Regiunii, fiecare în domeniul de competenţă.

Legea stabileşte procedura în cazul aplicării ambelor articole 103 şi 125 şi în cazul dublei aplicări a art.125.

Membrul Guvernului Comunităţii sau Regiunii condamnat conform alineatului 1, nu poate fi graţiat decât la cererea Parlamentului Comunităţii sau Regiunii în cauză.

Prin lege se stabilesc cazurile şi regulile conform cărora părţile vătămate pot introduce o acţiune civilă.

Legile vizate în prezentul articol trebuie adoptate cu majoritatea prevăzută la art.4, ultimul alineat.

(…)

Art.126

Dispoziţiile constituţionale referitoare la membrii Guvernelor Comunităţii şi Regiunii, precum şi legile de executare vizate la art.125, ultimul alineat, se aplică şi secretarilor de stat regionali.

Secţiunea 2 – Competenţe
Subsecţiunea 1 – Competenţele Comunităţilor

Art.127

1. Parlamentele Comunităţii franceze şi Comunităţii flamande, fiecare pentru sine, reglementează prin decret:

1°. problemele culturale

2°. învăţământul, cu excepţia:

a. stabilirii începutului şi sfârşitul obligaţiilor şcolare;

b. condiţiilor minimale de eliberare a diplomelor;

c. regimului pensiilor

3°. cooperarea dintre Comunităţi, precum şi cooperarea internaţională, inclusiv încheierea de tratate în domeniile vizate la paragrafele 1° şi 2°.

Prin lege adoptată cu majoritatea prevăzută la art.4, ultimul alineat, se stabilesc domeniile culturale vizate la paragraful 1°, formele de cooperare vizate la paragraful 3°, precum şi modalităţile de încheiere a tratatelor vizate la paragraful 3°.

2. Decretele au forţă de lege în Regiunea lingvistică franceză, în Regiunea lingvistică flamandă, precum şi în instituţiile din Regiunea bilingvă Bruxelles-Capitală care, în virtutea activităţilor, trebuie considerate ca aparţinând exclusiv uneia din aceste două Comunităţi.

Art.128

1. Parlamentele Comunităţii franceze şi Comunităţii flamande reglementează prin decret, fiecare pentru sine, domeniile proprii, precum şi cooperarea între Comunităţi şi cooperarea internaţională în aceste domenii, inclusiv încheierea de tratate.

Legea, adoptată cu majoritatea prevăzută la art.4, ultimul alineat, stabileşte domeniile proprii, formele de cooperare şi modalităţile de încheiere a tratatelor.

2. Decretele au forţă de lege în Regiunea lingvistică franceză şi în Regiunea lingvistică flamandă, precum şi, cu excepţia cazului în care o lege adoptată cu majoritatea prevăzută la art.4, ultimul alineat, dispune altfel, în privinţa instituţiilor stabilite în Regiunea bilingvă Bruxelles-Capitală care, datorită organizării, trebuie considerate ca aparţinând exclusiv uneia din cele două Comunităţi.

Art.129

1. Parlamentele Comunităţii franceze şi Comunităţii flamande, fiecare pentru sine, reglementează prin decret, excluzând legiuitorul federal, folosirea limbilor în:

1° domeniile administrative

2° învăţământul din instituţiile şcolare înfiinţate, subvenţionate sau recunoscute de puterile publice;

3° relaţiile sociale dintre angajatori şi personal, precum şi în ce priveşte actele şi documentele întreprinderilor impuse prin lege şi reglementări.

2. Aceste decrete au forţă de lege în Regiunea lingvistică franceză şi în Regiunea lingvistică flamandă, cu excepţia:

- comunelor sau grupurilor de comune contigue ale altei Regiuni lingvistice şi unde legea prevede sau permite folosirea unei alte limbi decât cea a Regiunii în care sunt situate. Pentru aceste comune, modificarea normelor privind folosirea limbilor în domeniile vizate la paragraful 1 poate fi realizată numai prin lege adoptată cu majoritatea prevăzută la art.4, ultimul alineat;

- serviciilor a căror activitate se extinde dincolo de Regiunea lingvistică în care sunt stabilite;

- instituţiilor federale şi internaţionale desemnate prin lege a căror activitate este comună mai multor comunităţi.

Art.130

1. Parlamentul Comunităţii germanofone reglementează prin decret:

1° domeniile culturale;

2° domeniile proprii;

3° învăţământul, în limitele stabilite de art.127, paragraf 1, alin. 1° şi 2°;

4° cooperarea între Comunităţi, precum şi cooperarea internaţională, inclusiv încheierea de tratate, în domeniile vizate la 1°, 2° şi 3°;

5° folosirea limbilor în învăţământul din instituţiile şcolare înfiinţate, subvenţionate sau recunoscute de puterile publice.

Legea aprobă domeniile culturale şi proprii vizate la alineatele 1° şi 2°, formele de cooperare vizate la alin.4°, precum şi modalitatea de încheiere a tratatelor.

2. Aceste decrete au forţă de lege în Regiunea lingvistică germanofonă.

Art.131

Prin lege, se aprobă măsurile de prevenire a oricărei discriminări din motive ideologice sau filozofice.

Art.132

Dreptul de iniţiativă aparţine Guvernului Comunităţii şi membrilor Parlamentului Comunităţii. 

Art.133

Interpretarea decretelor pe cale de autoritate se realizează numai prin decret.

Subsecţiunea 2 – Competenţele regiunilor

Art.134

Legile adoptate în executarea art.39 determină forţa juridică a regulamentelor emise de organele create prin aceste legi pentru domeniile stabilite.

Legile pot conferi acestor organe competenţa adoptării de decrete cu forţă de lege în domeniul şi conform modalităţii prevăzute de acestea.

Subsecţiunea 3 – Dispoziţii speciale

Art.135

Prin lege adoptată cu majoritatea prevăzută la art.4, ultimul alineat, se stabilesc autorităţile care, în Regiunea bilingvă Bruxelles-Capitală, exercită competenţe ce nu aparţin Comunităţilor în domeniile vizate la art.128, paragraf 1.

Art.136

În cadrul Parlamentului Regiunii Bruxelles-Capitală există grupuri lingvistice şi Colegii, competente în domeniile comunitare; componenţa, funcţionarea, competenţele şi, fără a aduce atingere articolului 175, finanţarea acestora, sunt reglementate prin lege adoptată cu majoritatea prevăzută la art.4, ultimul alineat.

Colegiile formează împreună Colegiul reunit, care are funcţia de organ de concertare şi coordonare între cele două Comunităţi.

Art.137

În vederea aplicării art.39, Parlamentul Comunităţii franceze şi Parlamentul Comunităţii flamande, precum şi Guvernele acestora, pot exercita competenţele proprii Regiunii valone şi Regiunii flamande, în condiţiile şi modalităţile stabilite prin lege. Legea se adoptă cu majoritatea prevăzută la art.4, ultimul alineat.

Art.138

Parlamentul Comunităţii franceze, pe de o parte, şi Parlamentul Regiunii valone şi grupul lingvistic francez al Parlamentului Regiunii Bruxelles-Capitală pe de altă parte, pot decide, de comun acord şi fiecare prin decret, ca Parlamentul şi Guvernul Regiunii valone din Regiunea lingvistică franceză şi grupul lingvistic francez al Parlamentului Regiunii Bruxelles-Capitală şi Colegiul său în Regiunea bilingvă Bruxelles-Capitală să exercite, integral sau parţial, competenţele Comunităţii franceze.

Aceste decrete se adoptă cu o majoritate de 2/3 din voturile exprimate în cadrul Parlamentului Comunităţii franceze, cu o majoritate absolută în cadrul Parlamentului Regiunii valone şi a grupului lingvistic francez al Parlamentului Regiunii Bruxelles-Capitală, cu condiţia prezenţei majorităţii membrilor Parlamentului sau grupului lingvistic în cauză. Decretele pot reglementa finanţarea competenţelor pe care le stabilesc, precum şi transferul de persoane, bunuri, drepturi şi obligaţii  proprii.

Aceste competenţe se exercită, după caz, prin decrete, hotărâri sau regulamente.

Art.139

La propunerea Guvernelor respective, Parlamentul Comunităţii germanofone şi Parlamentul Regiunii valone pot decide de comun acord, fiecare prin decret, ca Parlamentul şi Guvernul Comunităţii germanofone să exercite în Regiunea lingvistică germană, în totalitate sau parţial, competenţele Regiunii valone.

Aceste competenţe se exercită, după caz, prin decrete, hotărâri sau regulamente.

Art.140

Parlamentul şi Guvernul Comunităţii germanofone exercită, prin hotărâri şi regulamente, orice alte competenţe atribuite prin lege.

În ceea ce priveşte aceste hotărâri şi regulamente, are aplicabilitate art. 159.”

CEHIA
“Capitolul VII - Autonomia teritorială

Art.99

Republica Cehia este împărţită în comunităţi, care constituie diviziuni teritoriale autonome fundamentale, şi regiuni, care constituie diviziuni teritoriale autonome superioare.

Art.100

1. Diviziunile teritoriale autonome sunt comunităţi ale cetăţenilor care locuiesc într-o anumită zonă şi care au dreptul la autonomie. Prin lege se stabileşte momentul în care acestea constituie zone administrative.

2. O comunitate este întotdeauna o componentă a unei diviziuni teritoriale autonome.

3. O diviziune teritorială autonomă superioară se poate înfiinţa sau desfiinţa numai prin lege constituţională.

Art.101

1. Comunitatea este administrată independent de către adunarea comunităţii.

2. Diviziunea teritorială autonomă este administrată independent de adunarea reprezentanţilor.

3. Diviziunile teritoriale autonome sunt subiecte de drept public care pot deţine proprietăţi proprii şi care funcţionează conform propriului buget.

4. Statul poate interveni în activităţile diviziunilor teritoriale autonome numai dacă aceste intervenţii sunt necesare pentru protecţia legii şi numai în modalităţile prevăzute de lege.

Art.102

1. Membrii adunării sunt aleşi prin vot secret, universal, egal şi direct.

2. Durata mandatului unei adunări este de 4 ani. Legea stabileşte condiţiile în care se organizează noi alegeri, anterior expirării mandatului.

Art.103

Abrogat

Art.104

1. Jurisdicţia adunărilor poate fi stabilită numai prin lege.

2. Adunarea unei comunităţi decide asupra problemelor comunităţii autonome, cu excepţia cazurilor în care problemele sunt încredinţate adunării unei diviziuni teritoriale autonome superioare.

3. În interiorul jurisdicţiilor, adunările pot adopta ordonanţe general obligatorii.

Art.105

Exercitarea administrării statului poate fi încredinţată organismelor teritoriale autonome numai dacă legea prevede astfel.”

FRANŢA
“Titlul V

Raporturile dintre Parlament şi Guvern

Art.34

Legea stabileşte normele privind:

- drepturile civile şi garanţiile fundamentale acordate cetăţenilor pentru exercitarea libertăţilor publice; libertatea, pluralismul şi independenţa media; obligaţiile cetăţenilor impuse de apărarea naţională asupra persoanei şi bunurilor;

- naţionalitatea, statutul şi capacitatea persoanelor, regimurile matrimoniale, succesiunile şi liberalităţile;

- stabilirea infracţiunilor şi a delictelor, precum şi a pedepselor aplicabile acestora; procedura penală; amnistierea; crearea de noi ordine de jurisdicţie şi statutul magistraţilor;

- activele, taxele şi modalităţile de recuperare a impunerilor de orice natură; regimul emisiunii de monedă.

De asemenea, legea stabileşte normele privind:

- regimul electoral al adunărilor parlamentare, adunărilor locale şi al instanţelor reprezentative ale francezilor stabiliţi în străinătate, precum şi condiţiile de exercitare a mandatelor electorale şi a funcţiilor elective ale membrilor adunărilor deliberante ale colectivităţilor teritoriale;

- crearea categoriilor de instituţii publice;

- garanţiile fundamentale acordate funcţionarilor civili şi militari ai statului;

- naţionalizările de întreprinderi şi transferul de proprietate al întreprinderilor din sectorul public în sectorul privat.

Legea stabileşte principiile fundamentale privind:

- organizarea generală a apărării naţionale;

- libera administrare a colectivităţilor teritoriale, a competenţelor şi resurselor acestora;

- învăţământul;

- protecţia mediului înconjurător;

- regimul proprietăţii, al drepturilor reale şi al obligaţiilor civile şi comerciale;

- dreptul muncii, dreptul sindical şi al asigurărilor sociale.

Legile finanţelor publice stabilesc veniturile şi cheltuielile statului, în condiţiile şi sub rezervele prevăzute prin lege organică.

Legile privind finanţarea asigurărilor sociale stabilesc condiţiile generale ale echilibrului financiar şi, ţinând seama de previziunile financiare, stabilesc obiectivele în materie de cheltuieli, în condiţiile şi sub rezervele prevăzute prin lege organică. 

Legile de planificare stabilesc obiectivele de acţiune ale statului.

Orientările multianuale ale finanţelor publice sunt definite prin legi de planificare. Acestea se circumscriu obiectivului de echilibru al conturilor administraţiilor publice.

Dispoziţiile prezentului articol pot fi detaliate şi completate prin lege organică. 
(…)

Titlul XII

Colectivităţile teritoriale

Art.72

Colectivităţile teritoriale ale Republicii sunt comunele, departamentele, regiunile, colectivităţile cu statut special şi colectivităţile de peste mări reglementate de art.74. Orice altă colectivitate teritorială se constituie prin lege, dacă este cazul, pentru a înlocui una sau mai multe din colectivităţile menţionate la acest alineat.

Colectivităţile teritoriale au vocaţie decizională pentru ansamblul competenţelor pe care le pot pune cel mai bine în practică la nivelul lor.

În condiţiile prevăzute de lege, aceste colectivităţi se administrează liber prin consiliile alese şi dispun de competenţă de reglementare pentru exercitarea atribuţiilor.

În condiţiile prevăzute de legea organică, cu excepţia cazurilor referitoare la condiţiile esenţiale de exercitare a unei libertăţi publice sau a unui drept constituţional garantat, colectivităţile teritoriale sau grupările de colectivităţi pot, atunci când, dacă este cazul, acest lucru este prevăzut de lege sau de regulament, deroga, cu titlu experimental şi pentru un scop şi o durată limitate, de la dispoziţiile legislative sau de reglementare care guvernează exercitarea competenţelor lor. 

Nicio colectivitate teritorială nu poate exercita tutela asupra altei colectivităţi. Totuşi, dacă exercitarea unei competenţe necesită concursul mai multor colectivităţi teritoriale, legea poate autoriza pe una dintre acestea sau una din grupările de colectivităţi să organizeze modalităţi comune de acţiune.

În colectivităţile teritoriale ale Republicii, reprezentantul statului, reprezentant al fiecărui membru al Guvernului, are în sarcină interesele naţionale, controlul administrativ şi respectarea legilor.

Art.72-1

Legea stabileşte condiţiile în care, prin exercitarea dreptului de petiţionare, alegătorii din fiecare colectivitate teritorială pot solicita înscrierea pe ordinea de zi a adunării deliberante a colectivităţii a unei probleme care intră în competenţa acesteia. 

În condiţiile prevăzute de legea organică, proiectele de decizie sau de act care intră în competenţa unei colectivităţi teritoriale pot fi supuse, prin referendum, deciziei alegătorilor din respectiva colectivitate, la iniţiativa acesteia. 
Pentru înfiinţarea unei colectivităţi teritoriale cu statut special sau pentru modificarea acesteia, prin lege, se poate decide consultarea alegătorilor înscrişi din colectivităţile interesate. De asemenea, modificarea limitelor teritoriale ale colectivităţilor poate face obiectul consultării alegătorilor, în condiţiile prevăzute de lege.

Art.72-2

Colectivităţile teritoriale beneficiază de resurse de care pot dispune liber, în condiţiile prevăzute de lege.

Colectivităţile pot primi, integral sau parţial, încasări rezultate din toate impozitele indiferent de natura acestora. Legea le poate autoriza să stabilească baza şi rata de impozitare, în limitele prevăzute de respectiva lege.

Încasările fiscale şi celelalte resurse proprii ale colectivităţilor teritoriale reprezintă, pentru fiecare categorie de colectivităţi, o parte determinantă din totalul resurselor acestora. Legea organică stabileşte condiţiile în care această prevedere este pusă în practică. 

Orice transfer de competenţe realizat între stat şi colectivităţile teritoriale este însoţit de alocarea unor resurse echivalente cu cele alocate anterior exercitării respectivelor competenţe. Orice atribuire sau extindere de competenţe având drept consecinţă creşterea cheltuielilor colectivităţilor teritoriale este însoţită de alocarea resurselor stabilite prin lege.

Legea prevede mecanismele de repartizare echitabilă, menite să favorizeze egalitatea între colectivităţile teritoriale.

Art.72-3

Republica recunoaşte ca parte a poporului francez, populaţiile de peste mări, într-un ideal comun de libertate, egalitate şi fraternitate.

Guadelupa, Guyanna, Martinica, Réunion, Mayotte, St.Bartolomei, St. Martin, St. Pierre şi Miquelon, insulele Wallis şi Futuna şi Polinezia franceză sunt guvernate de art.73 în ce priveşte departamentele şi regiunile de peste mări, precum şi colectivităţile teritoriale constituite în baza ultimului alineat al art.73, iar în ceea ce priveşte celelalte colectivităţi, de art.74.

Statutul Noii Caledonii este guvernat de Titlul XIII.

Article 72-3

Legea stabileşte regimul legislativ şi organizarea specială pentru Teritoriile australe şi antarctice franceze şi pentru insula Clipperton. 
Art.72-4

Nici o modificare, totală sau parţială, a uneia din colectivităţile menţionate la alineatul 2 al art.72-3, vizând trecerea de la spre unul din regimurile prevăzute la articolele 73 şi 74, nu poate interveni fără consimţământul alegătorilor colectivităţii sau părţii interesate din colectivitatea în cauză obţinut în prealabil, în condiţiile prevăzute de alineatul următor. Modificarea regimului se hotărăşte prin lege organică.

La propunerea Guvernului făcută în timpul sesiunilor sau la propunerea comună a celor două Adunări, publicată în Jurnalul Oficial, Preşedintele Republicii poate decide consultarea alegătorilor unei colectivităţi teritoriale de peste mări asupra unui aspect privind organizarea, competenţele sau regimul legislativ al acesteia. În cazul în care consultarea vizează modificarea prevăzută la alineatul precedent şi este organizată la propunerea Guvernului, acesta susţine, în cadrul fiecărei Adunări, o declaraţie care este urmată de dezbatere.

Art.73

În departamentele şi regiunile de peste mări, legile şi regulamentele se aplică de plin drept. Acestea pot face obiectul unor adaptări ce ţin de caracteristicile şi constrângerile specifice respectivelor colectivităţi.

Adaptările pot fi decise de colectivităţi în domeniile care intră în competenţa lor, dacă respectivele comunităţi au fost împuternicite în acest sens, după caz, de lege sau de regulament.  

Prin derogare de la primul alineat şi pentru a ţine cont de particularităţile lor, colectivităţile guvernate de prezentul articol pot fi împuternicite, după caz, de lege sau de regulament, să stabilească normele aplicabile în teritoriu, într-un număr limitat de domenii care pot ţine de domeniul legii sau al regulamentului. 

Normele nu pot viza naţionalitatea, drepturile cetăţeneşti, garanţiile libertăţilor publice, statutul şi capacitatea persoanelor, organizarea justiţiei, dreptul penal, procedura penală, politica externă, apărarea, securitatea şi ordinea publică, moneda, creditele şi schimburile, precum şi legislaţia electorală. Enumerarea poate fi detaliată şi completată prin lege organică. 

Dispoziţia prevăzută la precedentele două alienate nu se aplică în departamentul şi în regiunea Réunion.

Împuternicirile prevăzute la alineatele 2 şi 3 se hotărăsc, la cererea colectivităţii în cauză, în condiţiile şi sub rezervele prevăzute prin lege organică. Acestea nu pot interveni dacă, în cauză, se află condiţiile fundamentale de exercitare a unei libertăţi publice sau a unui drept garantat constituţional.

Înfiinţarea, prin lege, a unei colectivităţi care înlocuieşte un department şi o regiune de peste mări sau instituirea unei adunări deliberative unice pentru aceste două colectivităţi nu poate interveni fără obţinerea în prealabil a  consimţământului alegătorilor înscrişi din aceste colectivităţi, în formele prevăzute la alineatul 2 al art.72-4.

Art.74

Colectivităţile de peste mări guvernate de prezentul articol au un statut care ia în considerare interesele proprii fiecăreia dintre acestea în cadrul Republicii.

Statutul se defineşte prin lege organică, adoptată după avizul adunării deliberante, care stabileşte:

- condiţiile în care îi sunt aplicabile legile şi reglementările;

- competenţele colectivităţii; sub rezerva competenţelor deja exercitate de colectivitate, nu pot face obiectul transferului de competenţe ale statului în domeniile enumerate la alineatul 4 al art.73, precizate şi completate, după caz, prin lege organică;

- normele de organizare şi de funcţionare ale instituţiilor colectivităţii şi regimul electoral al adunării deliberante;

- condiţiile în care instituţiile colectivităţii sunt consultate asupra proiectelor şi propunerilor legislative şi asupra proiectelor de ordonanţă sau de decret care conţin dispoziţii specifice colectivităţii, precum şi asupra ratificării sau aprobării angajamentelor internaţionale încheiate în domeniile aflate în competenţa sa.

De asemenea, pentru colectivităţile autonome, legea organică poate stabili condiţiile în care:

- Consiliul de Stat exercită controlul jurisdicţional specific asupra anumitor categorii de acte ale adunării deliberante adoptate în baza competenţelor pe care aceasta le exercită în domeniul legislativ;

- adunarea deliberantă poate modifică o lege promulgată ulterior intrării în vigoare a statutului colectivităţii, atunci când Consiliul Constituţional, sesizat în special de autorităţile colectivităţii, a constatat că legea a intervenit în domeniul de competenţă al colectivităţii;

- măsurile justificate de necesităţile locale în domeniul accesului la muncă, al dreptului de stabilire pentru exercitarea unei activităţi profesionale sau al protecţiei patrimoniului funciar care pot fi luate de colectivitate în favoarea populaţiei;

- colectivitatea poate participa, sub controlul statului, la exercitarea competenţelor păstrate de acesta,  cu respectarea garanţiilor acordate pe întreg teritoriul naţional pentru exercitarea libertăţilor publice.

Alte modalităţi de organizare specifică pentru colectivităţile ce intră în sfera prezentului articol sunt definite şi modificate prin lege, după consultarea adunării deliberante în cauză.”

GERMANIA

“Capitolul II – Federaţia şi landurile

Art.20 – Fundamentul ordinii de stat, dreptul de rezistenţă

1. Republica Federală Germania este un stat federal democratic şi social.

2. Toate puterile statului emană de la popor. Poporul le exercită prin intermediul alegerilor şi al referendumurilor, prin organele speciale investite cu competenţe legislative, executive şi judecătoreşti.

3. Competenţa legislativă este conferită de ordinea constituţională, iar competenţele executivă şi judecătorească sunt conferite de lege şi de drept.

4. Toţi cetăţenii germani au dreptul de a se împotrivi oricărei persoane încearcă să răstoarne această ordine, dacă nu este posibil un alt remediu.

(…)

Art.28 – Constituţiile landurilor – Autonomia comunelor

1. Ordinea constituţională a landurilor trebuie să fie conformă cu principiile statului de drept republican, democratic şi social, în sensul prezentei Legi fundamentale. În fiecare land, district şi comună, poporul trebuie să fie reprezentat de un organ ales prin vot universal direct, liber, egal şi secret. La alegerile organizate pentru organele districtelor şi comunelor, persoanele având naţionalitatea unui stat membru al Comunităţii Europene au dreptul de a alege şi de a fi alese în conformitate cu dreptul Comunităţii Europene. În comune, locul unui organ ales poate fi luat de adunările locale.

2. Comunelor trebuie să li se garanteze dreptul de a soluţiona, sub proprie responsabilitate, toate problemele comunităţii locale, cu respectarea cadrului legal. De asemenea, în limita funcţiilor desemnate prin lege, asociaţiile de comune au dreptul de autoguvernare, cu respectarea legii. Garanţia autoguvernării se extinde şi la bazele autonomiei financiare; aceste baze cuprind dreptul comunelor de a beneficia de venituri provenite din impozite, în funcţie potenţialul economic şi de dreptul de stabilire a nivelurilor de impozitare. 

3. Federaţia garantează conformitatea ordinii constituţionale a landurilor cu drepturile fundamentale şi cu dispoziţiile alineatelor 1 şi 2 ale prezentului articol.

Art.29 – Restructurarea teritoriului federal

1. Teritoriul federal poate fi restructurat pentru a permite landurilor să-şi îndeplinească sarcinile în mod eficient, în funcţie de dimensiune şi capacitate. În acest scop, trebuie luate în considerare particularităţile regionale, legăturile istorice şi culturale, oportunităţile economice, precum şi imperativele amenajării teritoriului şi ale dezvoltării regionale.

2. Măsurile de restructurare a teritoriului federal sunt luate prin lege federală care trebuie ratificată prin referendum. Landurilor în cauză trebuie să li se ofere posibilitatea de a fi consultate. 

3. Referendumul se organizează în landurile ale căror teritorii sau părţi de teritoriu urmează să formeze un nou land sau care urmează să facă parte dintr-un land ale cărui frontiere se modifică (landurile în cauză). Întrebarea supusă votului este dacă landurile în cauză trebuie păstrate în starea actuală sau dacă se recomandă crearea unui nou land sau a unui land cu frontiere modificate. Propunerea privind formarea unui land nou sau modificarea frontierelor unui land este definitiv adoptată dacă, în viitorul teritoriu al acestuia şi în ansamblul teritoriilor sau părţilor de teritoriu ale landului care trebuie să-şi modifice apartenenţa, se aprobă de majoritatea votanţilor. Propunerea nu se adoptă dacă majoritatea votanţilor refuză modificarea teritoriului unuia din landurile în cauză; refuzul nu este luat în considerare dacă într-o parte a teritoriului, unde este vorba despre modificarea apartenenţei la landul în cauză, o majoritate de 2/3 aprobă modificarea, cu excepţia cazului în care pe ansamblul teritoriului landului în cauză, propunerea de modificare este respinsă de o majoritate de 2/3.

4. Dacă într-o zonă rezidenţială şi economică contiguă aparţinând de două sau mai multe landuri şi având minimum 1 milion de locuitori, 1/10 din numărul persoanelor cu drept de vot la alegerile pentru Bundestag solicită includerea zonei într-un singur land, în termen de 2 ani, legea federală va preciza dacă modificarea se va face în conformitate cu paragraful 2 al prezentului articol sau dacă, în landurile în cauză, se va organiza un referendum consultativ pe această temă.

5. Referendumul consultativ stabileşte dacă modificările propuse de lege sunt aprobate de votanţi. Legea poate supune votanţilor numai două propuneri distincte. Dacă majoritatea votanţilor aprobă propunerea de modificare a apartenenţei la un land, în termen de 2 ani, prin lege federală trebuie să se stabilească dacă apartenenţa va fi modificată în conformitate cu alineatul 2. Dacă o propunere supusă referendumului este aprobată în condiţiile prevăzute la alineatul 3, frazele 3 şi 4, o lege federală privind crearea landului propus va trebui adoptată în următorii 2 ani, fără a mai fi necesară ratificarea acesteia prin referendum.

6. În cadrul unui referendum sau al unui referendum consultativ, majoritatea reprezintă majoritatea voturior exprimate de cel puţin ¼ din numărul alegătorilor cu drept de vot la alegerile pentru Bundestag. Detaliile privind referendumurile, iniţiativele şi referendumurile consultative se reglementează prin lege federală, care, de asemenea,  poate dispune ca în următorii 5 ani să nu mai poată fi organizate noi iniţiative populare.

7. Alte modificări teritoriale ale landurilor pot fi operate prin tratate încheiate între landurile interesate sau prin lege federală aprobată de Bundesrat, dacă teritoriul a cărui apartenenţă la un land trebuie modificată nu are peste 50.000 de locuitori. Modalităţile sunt definite prin lege federală care necesită aprobarea Bundesrat-ului şi a majorităţii membrilor Bundestag-ului. Legea trebuie să prevadă obligaţia consultării comunelor şi districtelor în cauză. 

8. Prin derogare de la alineatele 2 şi 7, prin tratat, landurile pot stabili restructurarea teritoriilor respective sau a unor zone din teritoriile acestora. Comunele şi districtele în cauză trebuie consultate. Tratatul trebuie ratificat printr-un referendum organizat în fiecare land implicat. Dacă tratatul priveşte zone de pe teritoriul landurilor, ratificarea prin referendum poate fi limitată la aceste zone teritoriale; nu au aplicabilitate dispoziţiile din partea a 2-a din propoziţia 5. În cazul referendumului, decizia se adoptă cu majoritatea voturilor exprimate de cel puţin ¼ din alegătorii cu drept de vot la alegerile pentru Bundestag; modalităţile se reglementează prin lege federală. Tratatul necesită aprobarea Bundestag-ului.

Art.30 – Repartizarea competenţelor între Federaţie şi landuri

Exercitarea competenţelor şi îndeplinirea misiunilor de către stat se realizează prin landuri, cu excepţia cazului în care Legea fundamentală prevede sau permite altfel. 

Art.31 – Prioritatea dreptului federal

Dreptul federal primează asupra dreptului landurilor.

Art.32 – Relaţiile externe

1. Relaţiile cu statele străine intră în competenţa Federaţiei.

2. Anterior încheierii unui tratat privind o situaţie specială dintr-un land, landul în cauză trebuie consultat în timp util. 

3. În cadrul competenţelor legislative proprii şi cu aprobarea Guvernului federal,  landurile pot încheia tratate cu state străine.
(…)
Capitolul VII – Legislaţia Federaţiei

Art.79 – Modificarea Legii fundamentale

1. Legea fundamentală poate fi modificată numai printr-o lege care modifică sau completează în mod expres textul. În ce priveşte tratatele internaţionale având ca obiect reglementarea păcii, pregătirea unei reglementări de pace sau de abolire a unui regim de ocupaţie destinată apărării Republicii federale, este suficientă completarea textului Legii fundamentale cu precizarea că dispoziţiile Legii fundamentale nu se opun încheierii şi intrării în vigoare a acestor tratate.

2. Legea trebuie aprobată de membrii Bundestag-ului cu o majoritate de 2/3 şi de membrii Bundesrat-ului cu o majoritate de voturi de 2/3.
3. Se interzice orice modificare a prezentei Legi fundamentale care ar putea aduce atingere organizării Federaţiei în landuri, principiului participării landurilor la legislaţie sau principiilor enunţate la articolele 1 şi 20.
Capitolul X – Finanţele

Art.104.a – Repartizarea cheltuielilor între Federaţie şi landuri, corecţiile financiare la nivelul mai multor landuri

1. Dacă Legea fundamentală nu dispune altfel, federaţia şi landurile îşi finanţează separat cheltuielile proprii rezultate din îndeplinirea sarcinilor.

2. În cazul în care landurile acţionează prin delegare din partea Federaţiei, aceasta suportă cheltuielile aferente.

3. Legile federale care acordă prestaţii pecuniare şi care sunt executate de landuri pot dispune suportarea acestora, integral sau parţial, de către Federaţie. Dacă legea dispune că Federaţia îşi asumă jumătate sau mai mult din cheltuieli, legea este executată prin delegarea de către Federaţie. 

4. Legile federale care impun landurilor obligaţia furnizării către terţi de prestaţii pecuniare, prestaţii în natură având valoare pecuniară sau prestaţii comparabile de servicii executate de landuri în virtutea competenţei proprii sau prin delegare de către Federaţie conform alineatului 3, propoziţia 2, necesită aprobarea Bundesrat-ului dacă acestea implică efectuarea de cheltuieli de către landuri.

5. Federaţia şi landurile îşi suportă cheltuielile administrative legate de serviciile aferente şi răspund reciproc pentru buna funcţionare a administraţiei proprii. Modalităţile se stabilesc prin lege federală care necesită aprobarea Bundesrat-ului.

6. Conform repartizării interne a competenţelor şi misiunilor, Federaţia şi landurile suportă costurile care decurg din încălcarea obligaţiilor supranaţionale sau internaţionale ale Germaniei. În cazul în care Uniunea Europeană impune corecţii financiare la nivelul mai multor landuri, Federaţia şi landurile suportă costurile care rezultă, într-un procent cuprins între 15 şi 85%. În aceste cazuri, toate landurile suportă solidar 35% din costurile totale, conform unei formule generale: 50% din costurile totale sunt suportate de landurile răspunzătoare pentru aceste costuri, corespunzător sumei mijloacelor financiare primite. Modalităţile sunt definite prin lege federală care necesită aprobarea Bundesrat-ului.

Art.104.b – Asistenţă financiară pentru investiţiile deosebit de importante ale landurilor şi comunelor

1. În măsura în care Legea fundamentală îi conferă competenţe legislative, Federaţia poate acorda landurilor şi comunelor (sau grupărilor de comune) asistenţă financiară destinată investiţiilor deosebit de importante, atunci când acest lucru este necesar

1) pentru a preveni perturbarea echilibrului global al economiei 

sau

2) pentru a compensa inegalităţile potenţialului economic existent în interiorul teritoriului federal 

sau

3) pentru a promova dezvoltarea economică. 

Prin derogare de la prima frază, Federaţia poate acorda asistenţă financiară, fără a avea competenţe legislative, în cazul catastrofelor naturale sau al situaţiilor excepţionale de urgenţă care scapă de sub controlul statului şi care afectează considerabil situaţia finanţelor publice.

2. Dispoziţiile de aplicare, îndeosebi cele referitoare la natura investiţiilor ce trebuie încurajate, sunt definite prin lege federală supusă aprobării Bundesrat-ului sau prin acord administrativ încheiat în aplicarea legii federale privind finanţele. Mijloacele se atribuie pentru o durată limitată, iar utilizarea acestora este supusă unui control periodic. Asistenţa financiară presupune sume anuale a căror valoare scade cu timpul.

3. La cerere, Bundestag-ul, Guvernul federal şi Bundesrat-ul sunt informaţi asupra punerii în aplicare a măsurilor şi a îmbunătăţirilor aduse.

Art.105 – Competenţa legislativă

1. Federaţia are competenţă legislativă exclusivă în domeniul drepturilor vamale şi al monopolurilor fiscale.

2. Federaţia are competenţă legislativă partajată pentru alte impozite, dacă valoarea acestora îi revine integral sau parţial sau dacă sunt îndeplinite condiţiile prevăzute la art.72, alin.2.

2.a. Landurile au competenţa de legiferare în materia impozitelor locale asupra consumului şi a cheltuielilor, dacă impozitele nu sunt similare celor reglementate de legislaţia federală. Landurile au competenţa stabilirii taxelor asupra drepturilor de înstrăinare a imobilelor.

3. Legile federale privind impozitele a căror valoare, integrală sau parţială, revine landurilor sau comunelor (sau grupărilor de comune) necesită aprobarea Bundesrat-ului.

(…)

Art.109 – Politica bugetară a Federaţiei şi a landurilor

1. În ceea ce priveşte gestiunea bugetară, Federaţia şi landurile sunt autonome şi independente.

2. Federaţia şi landurile îndeplinesc împreună obligaţiile Germaniei care rezultă din actele juridice ale Comunităţii Europene adoptate în baza art.104 din Tratatul de instituire a Comunităţii Europene privind respectarea disciplinei bugetare şi, în acest cadru, ţin cont de exigenţele echilibrului întregii economii.

3. În principiu, bugetele Federaţiei şi ale landurilor trebuie să fie echilibrate, iar veniturile provenite din împrumuturi nu sunt incluse. Federaţia şi landurile pot prevedea reguli care să ia în considerare, în mod simetric în perioada de creştere şi de recesiune, efectele unei evoluţii anormale a conjuncturii, precum şi regulile excepţionale în cazul unei catastrofe naturale sau al unor situaţii excepţionale de urgenţă care scapă de sub controlul statului şi care compromit considerabil finanţele publice. Pentru regulile excepţionale, trebuie prevăzute reguli corelative de rambursare. Detaliile privind bugetul Federaţiei sunt guvernate de art.115, cu condiţia îndeplinirii cerinţelor din prima propoziţie, dacă veniturile din credite nu depăşesc 0,35% din produsul intern brut. Detaliile privind bugetele locale sunt reglementate de landuri, în virtutea competenţelor constituţionale conferite, condiţia fiind ca cerinţele din prima propoziţie să fie considerate îndeplinite dacă nu se admite nici un venit provenit din credite.

4. O lege federală necesitând aprobarea Bundesrat-ului poate stabili pentru Federaţie şi landuri principiile comune de drept bugetar, de politică bugetară conjuncturală şi de planificare financiară plurianuală.

5. Sancţiunile impuse de Comunitatea Europeană, în baza art.104 din Tratatul de instituire a Comunităţii Europene privind respectarea disciplinei bugetare, sunt suportate de Federaţie şi de landuri, într-o proporţie cuprinsă între 65 şi 35%. Ansamblul landurilor suportă solidar 35% din costurile care revin landurilor, în funcţie de numărul de locuitori; 65% din costurile care revin landurilor sunt suportate de landuri corespunzător contribuţiei lor la actele sancţionate. Detaliile sunt stabilite prin lege federală care necesită aprobarea Bundesrat-ului.

Art.109.a – Consiliul de stabilitate

Pentru prevenirea situaţiilor de criză bugetară, o lege federală necesitând aprobarea Bundesrat-ului stabileşte:

1) controlul permanent al gestiunii bugetare a Federaţiei (sau politic) sau landurilor de către un organism colegial comun (Consiliul de stabilitate);

2) condiţiile şi procedura de declarare a pericolului de criză bugetară;

3) principiile de stabilire şi executare a programelor de soluţionare a situaţiilor de criză bugetară.

Deciziile Consiliului de stabilitate şi expertizele care stau la baza acestora trebuie publicate.

(…)”

GRECIA

„Titlul VI – Administraţia

Capitolul I – Organizarea administraţiei

Art.101

1. Administraţia statului se organizează conform principiului descentralizării.

2. Împărţirea administrativă a ţării are la bază condiţiile geo-economice, sociale şi de transport.

3. Administraţiile regionale ale statului au autoritate decisivă în problemele din districtele pe care le administrează. Suplimentar competenţelor speciale, administraţiile centrale ale statului au competenţa generală de îndrumare, coordonare şi control al legalităţii actelor administraţiilor regionale, în condiţiile prevăzute de lege.

4. În exercitarea competenţei de reglementare, legiuitorul şi administraţia publică trebuie să ia în consideraţie circumstanţele speciale din zonele insulare şi montane a căror dezvoltare se are în vedere.

Art.101.A

1. În cazul în care înfiinţarea şi funcţionarea unei autorităţi independente sunt prevăzute de Constituţie, membrii acesteia sunt numiţi pentru o anumită perioadă şi se bucură de independenţă personală şi funcţională, în condiţiile stabilite prin lege.

2. Prin lege, se reglementează aspecte referitoare la numirea şi statutul personalului ştiinţific şi al personalului specializat constituit pentru sprijinirea şi funcţionarea fiecărei autorităţi independente. Membrii autorităţilor independente trebuie să deţină calificările corespunzătoare prevăzute de lege. Selectarea acestora se face prin hotărâre a Conferinţei Preşedinţilor Parlamentari adoptată în unanimitate sau, în orice caz, cu o majoritate de 4/5. Aspectele legate de procedura de selectare se reglementează de Regulamentul Parlamentului.

3. Aspectele privind relaţia dintre autorităţile independente şi Parlament, precum şi modul de exercitare a controlului parlamentar se reglementează de Regulamentul Parlamentului. 

Art.102
1. Administrarea problemelor locale se exercită de agenţiile guvernamentale locale de nivelul 1 şi 2. În ce priveşte administrarea problemelor locale, există prezumţia de competenţă în favoarea agenţiilor guvernamentale locale. Rangul şi categoriile de probleme locale, precum şi încadrarea acestora în fiecare nivel, se stabilesc prin lege. Legea poate încredinţa agenţiilor guvernamentale locale exercitarea competenţelor care aparţin statului.

2. Agenţiile guvernamentale locale se bucură de independenţă administrativă şi financiară. Autorităţile acestora sunt alese prin vot universal şi secret, în condiţiile stabilite prin lege.

3. Legea poate reglementa asocierea obligatorie sau voluntară a agenţiilor guvernamentale locale în vederea executării unor lucrări sau servicii sau pentru a exercita competenţele aferente agenţiilor guvernamentale locale; asociaţiile sunt conduse de administraţiile alese.

4. Statul supraveghează agenţiile guvernamentale locale, exclusiv prin exercitarea controlului de legalitate, fără a împiedica iniţiativa şi libertatea de acţiune a acestora. Controlul de legalitate se exercită în condiţiile stabilite prin lege. Cu excepţia cazurilor care implică ipso jure renunţarea sau suspendarea din funcţie, administraţiilor alese ale agenţiilor guvernamentale locale li se aplică sancţiuni disciplinare numai cu acordul consiliului format, în majoritate, din judecători, în condiţiile stabilite de lege.

5. Statul adoptă măsurile legislative, regulamentare şi fiscale necesare pentru asigurarea independenţei financiare şi a fondurilor necesare pentru îndeplinirea misiunii şi exercitarea competenţelor de către agenţiile guvernamentale locale, asigurând, în acelaşi timp, transparenţa managementului acestor fonduri. Aspectele legate de atribuirea şi alocarea, între agenţiile guvernamentale locale, a taxelor şi impozitelor prevăzute în favoarea acestora şi colectate de stat, se reglementează prin lege.

Orice transfer de competenţe ale administraţiilor centrale şi regionale ale  statului către guvernele locale implică şi transferul fondurilor corespunzătoare. Aspectele legate de stabilirea şi colectarea veniturilor locale direct de la agenţiile guvernamentale locale se reglementează prin lege.”
ITALIA

“Principii fundamentale
Art.5

Republica, una şi indivizibilă, recunoaşte şi promovează autonomiile locale şi implementează în modul cel mai profund descentralizarea administrativă în serviciile care depind de stat. Republica îşi armonizează principiile şi metodele legislative la cerinţele autonomiei şi descentralizării.

(…)
Partea a II-a

Titlul V – Regiunile, provinciile şi comunele
Art.114

Republica este formată din municipalităţi, provincii, oraşe metropolitane, regiuni şi stat. Municipalităţile, provinciile, oraşele metropolitane şi regiunile sunt entităţi autonome care au statut, competenţe şi funcţiuni proprii conforme principiilor consacrate de Constituţie.

Roma este capitala Republicii. Statutul capitalei este reglementat prin lege a statului.

(…)

Art.116

Friuli-Venezia Giulia, Sardinia, Sicilia, Trentino-Alto Adige/Sudtirol şi Valle d'Aosta/Vallée d'Aoste au forme şi condiţii speciale de autonomie conform statutelor speciale adoptate prin lege constituţională.
Trentino-Alto Adige/Regiunea Sudtirol este formată din provinciile autonome Trent şi Bolzano.

Forme şi condiţii speciale suplimentare de autonomie, legate de domeniile prevăzute la art.117, paragraful 3 şi paragraful 2, litera 1) – limitate la cerinţele organizaţionale ale judecătorului de pace – şi literele n) şi s) pot fi atribuite şi altor regiuni prin lege a statului, la iniţiativa regiunii interesate, după consultarea autorităţilor locale, în concordanţă cu principiile prevăzute la art.119.

Legea menţionată se aprobă de ambele Camere ale Parlamentului, cu majoritatea absolută a membrilor, pe baza acordului încheiat între stat şi regiunea interesată.

Art.117

Competenţele legislative aparţin statului şi regiunilor, în conformitate cu Constituţia şi cu constrângerile care derivă din legislaţia UE şi din obligaţiile internaţionale.

Statul are competenţă legislativă exclusivă în următoarele domenii:

a. politica externă şi relaţiile internaţionale ale statului; relaţiile dintre stat şi Uniunea Europeană; dreptul de azil şi statutul legal al cetăţenilor non-UE;

b. imigraţia;

c. relaţiile dintre Republică şi instituţiile religioase;

d. apărarea şi forţele armate; securitatea statului; armamentul, muniţia şi explozivii;

e. moneda naţională, protecţia economiilor şi pieţele financiare; protecţia competitivităţii; sistemul de schimb valutar; taxele de stat şi sistemele contabile; egalizarea resurselor financiare;

f. organismele statului şi legile electorale relevante; referendumurile naţionale; alegerile pentru Parlamentul European;

g. organizarea juridică şi administrativă a statului şi a agenţiilor publice naţionale;

h. ordinea publică şi siguranţa, cu excepţia poliţiei administrative locale;

i. cetăţenia, statutul civil şi birourile de înregistrare;

(…)

l. jurisdicţia şi legea procedurală; legea civilă şi penală; sistemul judiciar administrativ;

m. stabilirea nivelului de bază al beneficiilor legate de drepturile civile şi sociale garantate pe întreg teritoriul naţional;

n. prevederile generale privind învăţământul;

o. securitatea socială;

p. legislaţia electorală, organele de conducere şi funcţiile fundamentale ale municipalităţilor, provinciilor şi oraşelor metropolitane;

q. vama, protecţia graniţelor naţionale şi profilaxia internaţională;

r. măsurile şi greutăţile; standardele de timp; coordonarea statistică computerizată a datelor statului, ale administraţiilor regionale şi locale; dreptul de autor;

s. protecţia mediului, ecosistemul şi patrimoniul cultural.

Legislaţia paralelă se aplică în următoarele domenii: relaţiile internaţionale şi relaţiile cu UE ale regiunilor; comerţul exterior; protecţia şi siguranţa muncii; educaţia, cu respectarea autonomiei instituţiilor de învăţământ, cu excepţia învăţământului vocaţional şi a celui de formare; profesiile; cercetarea ştiinţifică şi tehnologică şi sprijinirea inovaţiilor în sectorul productiv; protecţia sănătăţii; nutriţia; sporturile; calamităţile naturale; planificarea folosirii pământurilor; porturile şi aeroporturile civile; marile reţele de transport şi de navigaţie; comunicaţiile; producţia naţională, transportul şi distribuţia energiei; securitatea socială complementară şi suplimentară; armonizarea conturilor publice şi coordonarea finanţelor publice şi a sistemului de impozitare; valorificarea valorilor culturale şi de mediu, inclusiv promovarea şi organizarea activităţilor culturale; economiile bancare, băncile rurale, instituţiile regionale de credit; pământul regional şi instituţiile de credit pentru agricultură. În domeniile acoperite de legislaţia paralelă, competenţa legislativă este conferită regiunilor, cu excepţia stabilirii principiilor fundamentale consacrate de legislaţia statului. 

Regiunile au competenţă legislativă în toate domeniile care nu sunt expres reglementate de legislaţia statului.

Regiunile şi provinciile autonome Trent şi Bolzano participă la procesul decizional pregătitor al documentelor legislative ale UE în domeniile care intră în responsabilitatea acestora. De asemenea, acestea răspund de implementarea acordurilor internaţionale şi a măsurilor UE, conform regulilor stabilite prin legea statului care reglementează exercitarea competenţelor de subsidiaritate ale statului în cazul neexercitării acestora de către regiunile şi provinciile autonome.

Se conferă statului competenţe de reglementare în ce priveşte domeniile legislaţiei exclusive, cu respectarea delegărilor de competenţe către regiuni.

Se conferă regiunilor competenţe de reglementare în toate celelalte domenii.

Se conferă municipalităţilor, provinciilor şi oraşelor metropolitane competenţe de reglementare în ce priveşte organizarea şi exercitarea funcţiilor care le sunt atribuite.

Legile regionale trebuie să elimine orice obstacol în asigurarea egalităţii depline între bărbaţi şi femei în domeniul social, cultural şi economic şi să promoveze accesul egal al bărbaţilor şi femeilor la funcţiile oficiale.

Acordurile încheiate între o regiune şi alte regiuni care au ca scop îmbunătăţirea exercitării funcţiilor regionale şi care pot avea în vedere şi înfiinţarea de organisme comune se ratifică prin lege regională. În domeniile aflate în responsabilitatea lor, regiunile pot încheia acorduri cu state străine şi cu autorităţi locale ale altor state în cazurile şi în formele reglementate de legislaţia statului.

Art.118

Municipalităţilor li se atribuie funcţii administrative, cu excepţia funcţiilor atribuite provinciilor, oraşelor metropolitane, regiunilor sau statului, conform principiilor subsidiarităţii, diferenţierii şi proporţionalităţii pentru asigurarea implementării uniforme a acestora.

Municipalităţile, provinciile sau oraşele metropolitane îndeplinesc propriile funcţii administrative precum şi funcţiile încredinţate de către stat sau prin legislaţia regională, conform competenţelor specifice.

Legislaţia statului asigură o acţiune coordonată între stat şi regiuni în domeniile prevăzute la art.117, paragraful 2, literele b şi h şi asigură acorduri şi acţiune coordonată în domeniul conservării patrimoniului cultural.

Statul, regiunile, oraşele metropolitane, provinciile şi municipalităţile promovează iniţiativa autonomă a cetăţenilor, atât individuală cât şi ca membri ai asociaţiilor, în legătură cu activităţile de interes general, pe baza principiului subsidiarităţii.

Art.119

Municipalităţile, provinciile, oraşele metropolitane şi regiunile au autonomie în ce priveşte veniturile şi cheltuielile.

Municipalităţile, provinciile, oraşele metropolitane şi regiunile au resurse financiare independente. Acestea stabilesc şi colectează taxe, precum şi venituri proprii, în conformitate cu Constituţia şi cu principiile coordonării finanţelor statului şi ale sistemului de impozitare. Veniturile provenite din impozite se distribuie între acestea, în funcţie de teritoriu.

Legislaţia statului prevede un fond de egalizare – nesupus constrângerilor de alocare – pentru teritoriile având capacitate mică de impozitare per capita.

Veniturile colectate din sursele menţionate mai sus trebuie să permită municipalităţilor, provinciilor, oraşelor metropolitane şi regiunilor finanţarea totală a funcţiilor publice atribuite.

Statul alocă resurse suplimentare şi adoptă măsuri speciale în favoarea anumitor municipalităţi, provincii, oraşe metropolitane şi regiuni pentru promovarea dezvoltării economice, a solidarităţii şi coeziunii sociale, pentru reducerea dezechilibrelor economice şi sociale, pentru asigurarea exercitării drepturilor persoanelor şi pentru îndeplinirea oricăror alte scopuri decât cele urmărite în exercitarea obişnuită a funcţiilor acestora.

Municipalităţile, provinciile, oraşele metropolitane şi regiunile deţin active proprii, care nu le sunt alocate în baza principiilor generale consacrate de legislaţia statului. Acestea pot recurge la împrumuturi numai pentru finanţarea cheltuielilor de investiţii. Garanţiile statului pentru împrumuturile contractate în acest scop nu sunt admise.

Art.120

Regiunile nu pot percepe taxe de import, export sau de tranzit între regiuni sau adopta măsuri care să împiedice în vreun fel libera circulaţie între regiuni a persoanelor sau bunurilor. Regiunile nu pot limita dreptul cetăţenilor de a munci în orice parte a teritoriului naţional.

Guvernul poate acţiona în locul organelor regiunilor, oraşelor metropolitane, provinciilor şi municipalităţilor dacă acestea nu respectă regulile internaţionale, tratatele şi legislaţia Uniunii Europene sau în cazul unui pericol grav la adresa securităţii şi siguranţei publice sau ori de câte ori acţiunea sa este necesară pentru păstrarea unităţii juridice sau economice şi în particular pentru a garanta nivelul de bază al beneficiilor legate de drepturile civile şi sociale, indiferent de limitele geografice ale autorităţilor locale. Prin lege se reglementează procedurile prin care se asigură exercitarea competenţelor de subsidiaritate în conformitate cu principiile subsidiarităţii şi al cooperării loiale.

Art.121

Organele regiunii sunt: Consiliul regional, Comitetul regional şi preşedintele acestuia.

Consiliul regional exercită competenţele legislative conferite regiunii, precum şi alte funcţii conferite de Constituţie şi de legi.

Acesta poate prezenta Parlamentului proiecte de legi.

Comitetul regional este organul executiv al regiunii.

Preşedintele executivului reprezintă regiunea, conduce elaborarea politicilor executivului şi răspunde pentru aceasta, promulgă legile şi statutele regionale, conduce funcţiile administrative delegate regiunii de către stat, în conformitate cu instrucţiunile Guvernului Republicii.

Art.122

Sistemul electoral, ineligibilităţile şi incompatibilităţile preşedintelui şi membrilor Comitetului executiv regional şi ale consilierilor regionali se stabilesc prin lege regională, în conformitate cu principiile fundamentale prevăzute în legea Republicii, care stabileşte, de asemenea, şi durata mandatului funcţiilor elective. Nimeni nu poate face parte, în acelaşi timp, din Consiliul regional, Comitetul regional, din Camerele Parlamentului, dintr-un alt Consiliu regional sau din Parlamentul European.

Dintre membrii săi, Consiliul alege un Preşedinte şi membrii biroului.

Consilierii regionali nu răspund pentru opiniile exprimate şi voturile exercitate în exercitarea funcţiilor.

Preşedintele Comitetului regional este ales prin vot universal şi direct, cu excepţia cazului în care statutul regional nu prevede altfel. Preşedintele ales numeşte şi demite membrii Comitetului.

Art.123

Fiecare regiune are un statut care, respectând Constituţia, reglementează forma de guvernământ şi principiile de bază de organizare a regiunii, precum şi modul de gestionare a problemelor proprii. Statutul trebuie să reglementeze dreptul de iniţiativă legislativă şi să promoveze referendumurile asupra legilor şi măsurilor administrative ale regiunii, precum şi publicarea legilor şi reglementărilor regionale.

Statutele regionale se adoptă şi se modifică de Consiliul regional, prin lege aprobată cu majoritatea absolută a membrilor, după deliberări succesive desfăşurate la un interval de minimum 2 luni. Legea nu necesită avizul comisarului guvernamental. Guvernul Republicii poate sesiza Curtea Constituţională în legătură cu legitimitatea constituţională a statutelor regionale, în termen de 30 de zile de la publicarea acestora.

Statutul este supus unui referendum popular dacă 1/5 din alegătorii regiunii sau 1/5 din membrii Consiliului regional solicită acest lucru în termen de 3 luni de la publicarea statutului. Statutul supus unui referendum nu este promulgat dacă nu este aprobat cu majoritatea voturilor valabil exprimate.

În fiecare regiune, statutele reglementează activitatea Consiliului autorităţilor locale, ca organism consultativ în domeniul relaţiilor dintre regiuni şi autorităţile locale.

(…)

Art.132

Prin lege constituţională, după consultarea Consiliilor regionale, se poate decide fuziunea între regiuni existente sau înfiinţarea de noi regiuni având minimum 1 milion de locuitori, pe baza cererii formulată de un număr de consilii municipale reprezentând minimum 1/3 din populaţiile implicate şi aprobată prin referendum de majoritatea populaţiilor menţionate.

Provinciilor şi municipalităţilor care solicită ieşirea dintr-o regiune şi încorporarea în altă regiune li se permite acest lucru, după organizarea unui referendum şi prin lege a Republicii care obţine majoritatea de voturi a populaţiilor provinciei/ provinciilor şi a municipalităţii/municipalităţilor în cauză, după consultarea Consiliilor regionale.

Art.133

Modificările graniţelor provinciale şi înfiinţarea de noi provincii în cadrul unei regiuni sunt reglementate prin legi ale Republicii, la iniţiativa municipalităţilor, după consultarea Regiunii.

Regiunea, după consultarea cu populaţiile implicate, poate stabili, prin legi regionale, noi municipalităţi pe teritoriul propriu şi poate modifica districtele şi denumirea acestora.”
OLANDA

“Capitolul 7 – Provincii, municipalităţi şi alte organisme publice
Art.123

1. Provinciile şi municipalităţile pot fi înfiinţate şi dizolvate prin lege a Parlamentului. 

2. Revizuirea limitelor teritoriale provinciale şi municipale se reglementează prin lege a Parlamentului.

Art.124

1. Competenţele provinciilor şi municipalităţilor de reglementare şi administrare a propriilor probleme interne se deleagă organelor administrative ale acestora.

2. Prin lege sau în baza legii, organelor administrative provinciale şi municipale li se poate cere să procedeze la reglementare şi administrare.

Art.125

1. Provinciile şi municipalităţile sunt conduse de consilii provinciale şi municipale. Şedinţele acestora sunt publice, cu excepţia cazurilor prevăzute de lege.

2. În plus, administraţia unei provincii este formată din executivul provincial şi comisarul Regelui; administraţia unei municipalităţi este formată din executivul municipal şi din primar.

3. Comisarii Regelui şi primarii prezidează şedinţele consiliilor provinciale şi ale consiliilor municipale.

Art.126

Prin lege, comisarul Regelui poate fi însărcinat cu executarea instrucţiunilor oficiale emise de Guvern.

Art.127

Decretele provinciale şi municipale se adoptă de consiliile provinciale şi municipale, cu excepţia cazurilor prevăzute de lege sau de către consilii, în conformitate cu legea.

Art.128

Cu excepţia cazurilor prevăzute la art.123, numai consiliile provinciale şi municipale pot încredinţa competenţele menţionate la art.124.1 altor organe decât cele prevăzute la art.125.

Art.129

1. Membrii consiliilor provinciale şi municipale sunt aleşi direct de cetăţenii olandezi cu reşedinţa în provincie sau municipalitate, după caz, care îndeplinesc condiţiile prevăzute de lege pentru alegerea Camerei Reprezentanţilor. 

2. Aceştia sunt aleşi conform sistemului reprezentării proporţionale, în cadrul limitelor teritoriale stabilite prin lege.

3. Au aplicabilitate art.53.2 şi 59.

4. Cu excepţia cazului în care legea nu dispune altfel, mandatul consiliilor provinciale şi municipale este de 4 ani. 

5. Funcţiile care nu pot fi deţinute simultan cu calitate de membru al consiliului se stabilesc prin lege. Legea poate prevedea dacă legăturile de familie sau de căsătorie constituie obstacole pentru deţinerea calităţii de membru; de asemenea, poate prevedea ca pierderea calităţii de membru să poată interveni în cazul comiterii anumitor acte prevăzute de lege.

6. În exercitarea votului, membrii nu au obligaţia respectării unui mandat sau instrucţiuni imperative. 

Art.130

Dreptul de a alege membrii unui consiliu municipal şi dreptul de a fi membru al unui consiliu municipal poate fi acordat, prin lege, rezidenţilor care nu sunt cetăţeni olandezi, cu condiţia ca aceştia să îndeplinească minimum de condiţii aplicabile rezidenţilor cetăţeni olandezi.

Art.131

Comisarii Regelui şi primarii sunt numiţi prin decret regal.

Art.132

1. Atât organizarea provinciilor şi a municipalităţilor, cât şi componenţa şi competenţele organelor administrative ale acestora se reglementează prin lege.

2. Controlul organelor administrative se reglementează prin lege.

3. Deciziile organelor administrative sunt supuse controlului a priori numai în cazurile prevăzute de lege sau în baza legii.

4. Deciziile organelor administrative contrare legii sau interesului public pot fi abrogate numai prin decret regal.

5. Cazurile de nerespectare în domeniile reglementării şi administrării prevăzute la art.124.2, se reglementează prin lege. Indiferent de dispoziţiile articolelor 125 şi 127, legea poate reglementa cazurile de neglijenţă flagrantă ale organelor administrative ale provinciei sau municipalităţii  în îndeplinirea îndatoririlor.
6. Taxele care pot fi percepute de către organele administrative ale provinciilor şi municipalităţilor şi relaţiile financiare ale acestora cu Guvernul central se reglementează prin lege.

Art.133

1. În măsura în care legea nu prevede altfel, înfiinţarea sau dizolvarea consiliilor de control al apelor, stabilirea sarcinilor acestora şi organizarea, împreună cu organele administrative, se reglementează prin decret, în conformitate cu prevederile legii.

2. Competenţele legislative şi alte competenţe ale consiliilor organelor administrative de control al apei şi accesul public la şedinţele acestora se reglementează prin lege. 

3. Controlul acestor organe administrative de către organele provinciale şi de alte organe se reglementează prin lege. Pot fi abrogate numai deciziile organelor administrative care sunt contrare legii sau interesului public.
Art.134

1. Prin lege, pot fi înfiinţate şi dizolvate organele publice pentru profesiuni şi comerţ, precum şi alte organe publice.

2. Obligaţiile şi organizarea acestor organe, componenţa şi competenţa structurilor administrative ale acestora, precum şi accesul publicului la şedinţele acestora se reglementează prin lege. Competenţele legislative pot fi acordate organelor lor legislative de sau în baza legii.

3. Controlul organelor administrative se reglementează prin lege. Pot fi abrogate numai deciziile organelor administrative contrare legii sau interesului public.

Art.135

Prin lege, se stabilesc normele referitoare la domenii în care sunt implicate 2 sau mai multe organe publice. Legea poate prevedea înfiinţarea unui nou organism public, caz în care au aplicabilitate dispoziţiile art.134.2 şi 134.3.

Art.136

Litigiile dintre organele publice se soluţionează prin decret regal, cu excepţia cazului în care acestea intră în competenţa organelor judecătoreşti sau în care, prin lege, competenţa decizională aparţine altor organe.”

POLONIA

“Capitolul VII – Autonomia locală
Art.16

1. Locuitorii unei unităţi dintr-o diviziune teritorială de bază formează o comunitate autonomă, în conformitate cu legea.

2. Guvernul local participă la exercitarea puterii publice. O parte însemnată din îndatoririle publice care revin, prin lege, guvernului local, se îndeplineşte în numele şi sub responsabilitatea acestuia.

(…)

Art.163

Guvernul local autonom îndeplineşte îndatoririle publice care nu sunt conferite de Constituţie sau de legi altor organe ale autorităţilor publice.

Art.164

1. Comuna (gmina) este unitatea de bază a autonomiei locale.

2. Alte unităţi autonome regionale şi/sau locale se stabilesc prin lege.

3. Comuna îndeplineşte toate sarcinile derivând din autonomia locală care nu sunt conferite altor unităţi cu autonomie locală.

Art.165

1. Unităţile locale autonome au personalitate juridică. Acestea au drepturi privind proprietatea şi alte drepturi de proprietate.

2. Justiţia protejează natura autonomă a unităţilor locale autonome.

Art.166  

1. Îndatoririle publice destinate satisfacerii necesităţilor unei comunităţi autonome se îndeplinesc de unităţile locale autonome care au responsabilitate directă în acest sens.

2. Dacă necesităţile fundamentale ale statului o cer, prin lege se poate prevedea obligaţia unităţilor locale autonome de a îndeplini şi alte îndatoriri publice. Modalitatea de transfer şi de îndeplinire a îndatoririlor delegate se reglementează prin lege.

3. Tribunalele administrative soluţionează litigiile jurisdicţionale dintre unităţile locale autonome şi unităţile administraţiei guvernamentale.

Art.167

1. Unităţilor locale autonome li se asigură fonduri corespunzătoare pentru îndeplinirea sarcinilor încredinţate.

2. Veniturile unităţilor locale autonome se constituie din venituri proprii, precum şi din subvenţii generale şi granturi specifice alocate de la bugetul statului.

3. Sursele de venituri ale unităţilor locale autonome se reglementează prin lege.

4. Modificarea conţinutului îndatoririlor, precum şi a autorităţilor unităţilor locale autonome se efectuează în corelaţie cu modificarea corespunzătoare a fondurilor alocate din veniturile publice.

Art.168

În măsura stabilită de lege, unităţile locale autonome au dreptul de a stabili nivelul taxelor şi impozitelor locale.

Art.169

1. Unităţile locale autonome îşi îndeplinesc sarcinile prin intermediul organelor deliberative şi executive.

2. Alegerile pentru organele deliberative au loc prin vot universal, direct, egal şi secret. Principiile şi procedurile de depunere a candidaturilor şi de desfăşurare a alegerilor, precum şi condiţiile de validitate a alegerilor se stabilesc prin lege.

3. Principiile şi procedurile pentru alegerea şi demiterea organelor executive ale unităţilor locale autonome se stabilesc prin lege.

4. Structura organizatorică internă a unităţilor locale autonome se stabileşte, în limitele legii, de către organele deliberative.

Art.170

Membrii unei comunităţi autonome pot decide, prin referendum, asupra problemelor legate de comunitate, inclusiv asupra demiterii unui organ ales al unităţii locale autonome. Principiile şi procedurile de desfăşurare ale referendumului local se stabilesc prin lege.

Art.171

1. Legalitatea acţiunilor realizate de o autoritate locală este supusă controlului.

2. Organele care exercită controlul activităţii unităţilor locale autonome sunt Primul-ministru şi regiunile (voievodatele), iar cele care exercită controlul financiar sunt camerele regionale de audit. 

3. Pe baza moţiunii Primului-ministru, Camera Deputaţilor dizolvă organul deliberativ al autorităţii locale autonome în cazul încălcării flagrante a Constituţiei sau a legii.

Art.172

1. Unităţile locale autonome au dreptul de a se asocia.

2. O unitate locală autonomă are dreptul de a adera la asociaţiile internaţionale ale comunităţilor locale şi regionale, precum şi dreptul de a coopera cu comunităţi locale şi regionale din alte state.

3. Principiile care guvernează exercitarea drepturilor prevăzute la paragrafele 1 şi 2 se stabilesc prin lege.”

PORTUGALIA

“Titlul VII – Regiunile autonome
Art.225 – Regimul juridic, politic şi administrativ al arhipelagurilor Azore şi Madera

1. Regimul juridic, politic şi administrativ propriu arhipelagurilor Azone şi Madera are la bază caracteristicile geografice, economice, sociale şi culturale ale acestor regiuni şi aspiraţiile îndelungate de autonomie ale populaţiilor insulare. 

2. Autonomia regiunilor are ca obiectiv participarea democratică a cetăţenilor, dezvoltarea economică şi socială, promovarea şi apărarea intereselor regionale, precum şi întărirea unităţii naţionale şi a legăturilor de solidaritate între toţi cetăţenii portughezi.

3. Autonomia politică şi administrativă regională nu aduce atingere integrităţii şi suveranităţii statului şi se exercită în cadrul Constituţiei.

Art.226 – Statutele şi legile electorale

1. Propunerile de statute politice şi administrative, precum şi legile referitoare la alegerea deputaţilor în Adunările legislative ale Regiunilor autonome se elaborează de către acestea şi se trimit Adunării Republicii, pentru examinare şi adoptare.

2. În cazul în care Adunarea Republicii respinge sau modifică propunerea, aceasta o retrimite pentru aviz, Adunării legislative regionale în cauză.

3. Adunarea Republicii examinează şi votează propunerea, fiind audiată şi Adunarea legislativă regională.

4. Regimul juridic menţionat la paragrafele precedente este aplicabil modificării statutelor politice şi administrative şi adoptării legilor referitoare la alegerea deputaţilor în Adunările legislative ale Regiunilor autonome.

Art.227 – Competenţele Regiunilor autonome

1. Regiunile autonome sunt persoane juridice teritoriale. Statutul acestora stabileşte următoarele competenţe:

a. legiferarea în cadru regional, în domeniile enumerate în statutul politic şi administrativ care nu aparţin puterilor publice constituţionale;

b. legiferarea în domeniile aflate în competenţa Adunării Republicii, după autorizarea de către aceasta, cu excepţia domeniilor prevăzute la literele a-c ale art.165-1, în prima parte a literei d, la literele f şi I, în a doua parte a literelor m-o, p, q, s, t, v, x şi aa;

c. dezvoltarea în cadrul regional a regimurilor juridice prevăzute la litera d, dacă legea s-a limitat la fixarea principiilor sau normelor de bază, la reglementarea legislaţiei regionale şi a celei care emană de la puterile publice constituţionale, dacă acestea din urmă nu şi-au rezervat competenţa de reglementare;

e. exercitarea dreptului de iniţiativă în materie de statut şi în ce priveşte alegerea deputaţilor în Adunările legislative regionale, conform art. 226;

f. exercitarea dreptului de iniţiativă legislativă, conform art.167-1, prin prezentarea la Adunarea Republicii de propuneri legislative regionale şi, respectiv, de propuneri de amendare a acestora;

g. exercitarea propriei competenţe executive;

h. administrarea şi gestionarea bunurilor proprii, încheierea de acte şi contracte de interes;

i. impunerea obligaţiilor fiscale, în condiţiile prevăzute de lege şi adaptarea sistemului fiscal naţional la specificităţile regionale, în condiţiile prevăzute de legea-cadru a Adunării Republicii;

j. dispunerea, conform statutelor şi legii privind finanţele regiunilor autonome, de veniturile fiscale colectate sau generate de ele, de o parte a veniturilor fiscale ale statului, stabilită în aşa fel încât să asigure o solidaritate naţională reală şi de alte venituri care le sunt atribuite, precum şi corelarea veniturilor cu cheltuielile proprii;

l. înfiinţarea şi desfiinţarea colectivităţilor teritoriale, modificarea delimitării acestora, în condiţiile prevăzute de lege;

m. exercitarea tutelei asupra colectivităţilor teritoriale;

n. promovarea transformării localităţilor în oraşe;

o. exercitarea controlului asupra serviciilor, instituţiilor publice, întreprinderilor publice şi naţionalizate care îşi exercită, exclusiv sau în principal, activitatea în regiune, şi exercitarea acestui control în alte cazuri justificate de interesul regional;

p. adoptarea planului de dezvoltare economică şi socială regională, a bugetului regional, a conturilor regiunii şi participarea la elaborarea planurilor naţionale;

q. definirea infracţiunilor administrative şi a sancţiunilor corespunzătoare, sub rezerva dispoziţiilor art.165-1/d;

r. participarea la definirea şi aplicarea politicilor fiscale, monetare, financiare şi de schimb valutar în aşa fel încât să asigure controlul regional al mijloacelor de plată aflate în circulaţie şi finanţarea investiţiilor necesare dezvoltării economice şi sociale;

s. participarea la definirea politicilor referitoare la marea teritorială, la zona economică exclusivă şi la subsolul aferent;

t. participarea la negocierea tratatelor şi acordurilor internaţionale care le interesează şi de care beneficiază;

u. colaborarea cu alte entităţi regionale străine şi participarea la organizaţiile având ca scop dezvoltarea dialogului şi a cooperării interregionale, conform orientărilor definite de puterile publice constituţionale competente în domeniul politicii externe;

v. avizarea, din proprie iniţiativă sau la solicitarea puterilor publice constituţionale, a problemelor care intră în competenţa acestora din urmă dar care le interesează şi participarea la definirea poziţiilor statului portughez în cadrul construcţiei europene, în domeniile care le interesează;

x. participarea la construcţia europeană, prin trimiterea de reprezentanţi în cadrul diferitelor instituţii regionale şi delegaţii care participă la procesul decizional al Uniunii Europene, în problemele care le interesează şi transpunerea actelor juridice ale Uniunii, în conformitate cu art.112.

2. Propunerile legilor de abilitare sunt însoţite de un ante-proiect de decret legislativ regional de autorizare; acestor propuneri le sunt aplicabile dispoziţiile art.165.2 şi 165.3.

3. Autorizările menţionate la paragraful precedent devin caduce la expirarea legislaturii sau în cazul dizolvării Adunării Republicii sau Adunării legislative căreia acestea au fost acordate.

4. Decretele legislative regionale prevăzute la paragraful 1, literele b şi c trebuie să menţioneze în mod expres legile de abilitare sau legile de orientare în cauză. Mutatis mutandis, acestor decrete le sunt aplicabile dispoziţiile art.169.

Art.228 – Autonomia legislativă

1. Din câmpul autonomiei regiunilor autonome fac parte domeniile enumerate în statutul politic şi administrativ şi care nu se află în competenţa exclusivă a puterilor publice constituţionale.

2. În absenţa legislaţiei regionale speciale în domenii care nu se află în competenţa exclusivă a puterilor publice constituţionale, în regiunile autonome se aplică normele legale în vigoare. 

Art.229 – Colaborarea între puterile publice constituţionale şi organele regionale

1. Puterile publice constituţionale colaborează cu organele guvernamentale proprii pentru dezvoltarea economică şi socială a regiunilor autonome, având ca obiectiv special corectarea inegalităţilor care decurg din insularitate.

2. Puterile publice constituţionale solicită întotdeauna avizul organelor guvernului regional asupra problemelor aflate în competenţa regiunilor autonome.

3. Relaţiile financiare între Republică şi regiunile autonome sunt reglementate de legea prevăzută la art.164/t.

4. Guvernul Republicii şi guvernele regionale pot conveni şi asupra altor modalităţi de cooperare, îndeosebi asupra celor privind delegarea de competenţe. În fiecare caz, se efectuează transferul mijloacelor financiare şi se stabilesc mecanismele de control.

Art.230 – Reprezentantul Republicii

1. Preşedintele Republicii îl numeşte şi îl demite pe reprezentantul Republicii pe lângă regiunile autonome, după consultarea Guvernului. 

2. Cu excepţia cazului de demisie, mandatul reprezentantului Republicii are aceeaşi durată ca şi mandatul Preşedintelui Republicii. Mandatul expiră odată cu investirea noului reprezentant al Republicii. 

3. În cazul vacanţei, absenţei sau al imposibilităţii exercitării funcţiei, Preşedintele Adunării legislative îl înlocuieşte pe reprezentantul Republicii.

Art.231 – Organele guvernamentale proprii regiunilor autonome

1. Adunarea legislativă şi guvernul regional sunt organe guvernamentale proprii fiecărei regiuni autonome.

2. Adunarea legislativă se alege prin vot universal, direct şi secret, conform principiului reprezentării proporţionale.

3. Guvernul regional răspunde politic în faţa Adunării legislative a regiunii autonome. Preşedintele acestuia este numit de reprezentantul Republicii, în funcţie de rezultatele electorale.

4. La propunerea preşedintelui Guvernului regional, reprezentantul Republicii numeşte şi demite membrii Guvernului regional. 

5. Adunarea legislativă a regiunii autonome îl investeşte pe preşedintele Guvernului regional.

6. Organizarea şi modul de funcţionare ale Guvernului regional intră în competenţa exclusivă a acestuia.

7. Statutul titularilor organelor guvernamentale proprii regiunilor autonome se defineşte prin statutele politice şi administrative ale acestora.

Art.232 – Competenţa Adunării legislative a regiunii autonome

1. Adunarea legislativă a regiunii autonome deţine competenţă exclusivă pentru atribuţiile definite la literele a, b şi c ale art.227-1, în partea a doua a literelor d şi f, în prima parte a literelor i, l, n şi q. Aceasta adoptă bugetul regional, planul de dezvoltare economică şi socială şi conturile regiunii şi adaptează sistemul fiscal naţional la particularităţile regiunii. 

2. Adunarea legislativă a regiunii autonome are competenţa de a prezenta  propuneri privind organizarea referendumului regional, pe baza cărora Preşedintele Republicii poate hotărî convocarea alegătorilor înregistraţi în teritoriul respectiv pentru a se pronunţa direct şi obligatoriu asupra problemelor prezentând un interes specific pentru regiune. Mutatis mutandis, au aplicabilitate dispoziţiile art.115.

3. Adunarea legislativă a regiunii autonome are competenţa de a elabora şi adopta propriul regulament, conform Constituţiei şi statutului politic şi administrativ. 

4. Cu excepţia literelor e şi f ale paragrafului 3 al articolului 179.4, dispoziţiile art.175/c, art.178.1-178.6 şi cele ale art.179 se aplică, mutatis mutandis,  Adunării legislative a regiunii autonome şi grupurilor sale parlamentare. Nu au aplicabilitate dispoziţiile art.180.

Art.233 – Semnătura şi dreptul de veto ale reprezentantului Republicii

1. Reprezentantul Republicii are competenţa de a semna şi de a dispune publicarea decretelor legislative regionale şi a decretelor regionale.

2. Reprezentantul Republicii semnează decretele Adunării legislative a regiunii autonome în termen de 15 zile de la data primirii textelor transmise spre semnare sau după publicarea deciziei de conformitate a Curţii Constituţionale, cu excepţia cazului în care îşi exercită dreptul de veto şi solicită o nouă lectură a textului, printr-un mesaj în care explică motivele deciziei sale.

3. Dacă Adunarea legislativă a regiunii autonome îşi confirmă votul cu majoritatea absolută a membrilor, reprezentantul Republicii are obligaţia de a semna textul normativ, în termen de 8 zile de la primirea acestuia.

4. În termen de 20 de zile de la data primirii unui decret al Guvernului regional transmis spre semnare, reprezentantul Republicii trebuie să-l semneze sau îl poate respinge, comunicând Guvernului regional, în scris, motivul refuzului. În caz respingerii, Guvernul regional poate transforma decretul într-un proiect pe care îl prezintă Adunării legislative a regiunii autonome.

5. De asemenea, în baza articolelor 278 şi 279, reprezentantul Republicii exercită dreptul de veto.

Art.234 – Dizolvarea sau demiterea organelor regionale

1. După consultarea Consiliului de Stat şi a partidelor reprezentate în Adunarea legislativă, Preşedintele Republicii poate dizolva Adunarea legislativă a unei regiuni autonome.

2. Dizolvarea Adunării legislative a regiunii autonome antrenează demisia Guvernului regional. Acesta din urmă se limitează să execute actele indispensabile gestionării afacerilor publice, până la investirea noului Guvern, după alegeri.

3. Dizolvarea Adunării legislative a regiunii autonome nu aduce atingere menţinerii mandatelor deputaţilor, nici competenţei Comisiei permanente până la prima şedinţă a Adunării, de după alegeri.

Titlul VIII – Guvernul local
Capitolul 1 – Principii fundamentale

Art.235 – Autorităţile locale

1. Autorităţile locale fac parte integrantă din organizarea democratică a statului.

2. Autorităţile locale sunt persoane juridice teritoriale, având organe reprezentative al căror obiectiv constă în apărarea intereselor locuitorilor lor.

Art.236 – Categoriile de autorităţi locale şi împărţirea administrativă

1. În Portugalia continentală, autorităţile locale sunt comunele, municipalităţile şi regiunile administrative.

2. Regiunile autonome Azore şi Maderas au comune şi municipalităţi.

3. Prin lege, în marile zone urbane şi în insule se pot stabili alte forme de organizare teritorială locală, adaptate condiţiilor specifice.

4. Împărţirea administrativă a teritoriului se stabileşte prin lege.

Art.237 – Descentralizarea administrativă

1. Atribuţiile şi organizarea autorităţilor locale, precum şi competenţa organelor acestora, se stabilesc prin lege, conform principiului descentralizării administrative.

2. Adunarea autorităţii locale exercită competenţele conferite de lege, inclusiv competenţa de a adopta propunerile privind planul şi bugetul proprii. 

3. Forţele de poliţie acţionează pentru menţinerea ordinii publice şi protecţia comunităţilor locale.

Art.238 – Patrimoniul şi finanţele locale

1. Autorităţile locale dispun de patrimoniu şi de resurse financiare proprii.

2. Prin lege se stabileşte regimul finanţelor locale care are ca obiectiv repartizarea corespunzătoare a resurselor publice între stat şi autorităţile locale, precum şi corectarea corespunzătoare a inegalităţilor dintre autorităţile locale de acelaşi rang.

3. Veniturile care provin din gestiunea patrimoniului acestora şi redevenţele percepute în contrapartidă cu utilizarea serviciilor constituie, de drept, resurse proprii ale autorităţilor locale.

4. Autorităţile locale pot avea competenţa stabilirii de impozite în cazurile şi în condiţiile stabilite de lege.  

Art.239 – Organele deliberative şi executive

1. Structura organizatorică a autorităţilor locale cuprinde o adunare aleasă având competenţă deliberativă şi un organ executiv colegial, care răspunde în faţa adunării.

2. Adunările sunt alese prin vot universal, direct şi secret de către alegătorii înregistraţi pe teritoriul autorităţii locale respective, pe baza sistemului reprezentării proporţionale.

3. Organul executiv colegial este compus dintr-un număr corespunzător de membri. Primul candidat de pe listă care obţine cele mai multe din voturile exprimate pentru adunare sau pentru organul executiv, în funcţie de soluţia adoptată prin lege, este numit în funcţia de preşedinte. De asemenea, prin lege,  se reglementează procesul electoral, condiţiile necesare pentru formarea şi dizolvarea organului executiv colegial, precum şi modul de funcţionare al acestuia. 

4. Candidaturile pentru alegerea organelor autorităţilor locale pot fi prezentate fie de partide politice, fie individual sau în coaliţie, sau de grupuri de alegători înregistraţi, în conformitate cu legea.

Art.240 – Referendumul local

1. În cazurile, în conformitate cu condiţiile şi efectele prevăzute de lege, autorităţile locale pot organiza referendumuri asupra problemelor pe care le au în competenţă.

2. Legea poate conferi alegătorilor înregistraţi dreptul de a iniţia un referendum.

Art.241 – Competenţa de reglementare

Autorităţile locale dispun de competenţă proprie de reglementare, în cadrul limitelor stabilite de Constituţie, de legi şi de reglementările adoptate de o autoritate locală de rang superior sau de autorităţile având competenţe de control. 

Art.242 – Tutela administrativă

1. Tutela administrativă asupra autorităţilor locale constă în verificarea respectării legii de către organele autorităţilor locale şi se exercită în cazurile şi în formele prevăzute de lege.
2. Măsurile de tutelă de restricţionare a autonomiei locale sunt precedate de avizul unui organ al autorităţii locale, în condiţiile stabilite de lege.

3. Dizolvarea organelor autorităţilor locale poate interveni numai în cazul unor acte ilegale grave sau omisiuni.

Art.243 – Personalul autorităţilor locale

1. Conform legii, autorităţile locale dispun de personal propriu. 
2. Regimul aplicabil agenţilor statului este aplicabil, mutatis mutandis, şi agenţilor administraţiei locale, conform legii.

3. Fără a aduce atingere autonomiei autorităţilor locale, legea stabileşte formele în care statul asigură acestora sprijin tehnic, precum şi resurse umane. 

Capitolul II – Comunele
Art.244 – Organele comunei

Organele comunei sunt adunarea comunei şi comitetul comunei.

Art.245 – Adunarea comunei

1. Adunarea comunei este organul deliberativ al comunei.

2. În comunele cu număr mic de locuitori, legea  poate stabili ca adunarea comunei să fie înlocuită de adunarea plenară a alegătorilor înregistraţi.

Art.246 – Comitetul comunei

Comitetul comunei este organul executiv colegial al comunei.

Art.247 – Asociaţiile de comune

În condiţiile prevăzute de lege, comunele se pot asocia în scopul gestionării intereselor comune.

Art.248 – Delegarea sarcinilor

Adunarea comunei poate delega organizaţiilor de locuitori, sarcinile administrative care nu implică exercitarea prerogativelor de putere.

Capitolul III – Municipalităţile

Art.249 – Modificarea municipalităţilor

Înfiinţarea, desfiinţarea, precum şi modificarea limitelor teritoriale ale municipalităţilor se efectuează numai prin lege, după consultarea prealabilă a organelor autorităţilor locale în cauză. 

Art.250 – Organele municipalităţilor

Organele reprezentative ale municipalităţilor sunt adunarea municipală şi consiliul municipal. 

Art.251 – Adunarea municipală

Adunarea municipală este organul deliberativ al municipalităţii. Este formată din membri aleşi prin vot direct şi din preşedinţii consiliilor comunale din cadrul municipalităţii. Numărul membrilor aleşi direct trebuie să fie mai mare decât cel al preşedinţilor consiliilor comunale. 

Art.252 – Consiliul municipal

Consiliul municipal este organul executiv colegial al municipalităţii.

Art.253 – Asociaţiile şi federaţiile

Pentru gestionarea intereselor comune, municipalităţile pot forma asociaţii şi federaţii; legea le poate conferi responsabilităţi şi competenţe specifice. 

Art.254 – Partea din venituri provenită din impozite directe

1. Municipalităţile au dreptul de a beneficia de o parte a resurselor care provin din impozite directe, în condiţiile prevăzute de lege.

2. Municipalităţile dispun de resurse din impozite proprii, în condiţiile prevăzute de lege.

Capitolul IV – Regiunea administrativă

Art.255 – Existenţa legală

Regiunile administrative se crează simultan prin lege, care le stabileşte competenţele, componenţa, prerogativele şi modul de funcţionare a organelor din fiecare regiune; legea poate prevedea aplicarea de regimuri diferite în regiunile administrative. 

Art.256 – Înfiinţarea

1. Înfiinţarea regiunilor administrative prin intermediul adoptării de legi individuale pentru fiecare regiune depinde de legea menţionată la articolul precedent şi de  votul favorabil al majorităţii alegătorilor înregistraţi, care îşi exprimă votul în cadrul unei consultări naţionale directe, desfăşurate în fiecare zonă regională.  

2. Dacă la nivel naţional, majoritatea alegătorilor înregistraţi care au participat la consultare s-a pronunţat în defavoarea înfiinţării de regiuni administrative, răspunsurile la întrebările puse privind fiecare regiune creată de lege nu îşi produc efectele. 

3. Consultările cetăţenilor alegători menţionaţi la paragrafele precedente au loc în condiţiile şi conform procedurilor prevăzute prin lege organică, pe baza hotărârii Preşedintelui Republicii, luată pe baza propunerii Adunării Republicii. Se aplică, mutatis mutandis, sistemul prevăzut la art.115.

Art.257 – Atribuţii

Regiunilor administrative li se conferă îndeosebi conducerea departamentelor şi serviciilor publice, sarcinile de coordonare şi sprijinire a activităţii municipalităţilor, fără a se aduce atingere nici autonomiei şi nici competenţelor acestora din urmă.

Art.258 – Planificarea

Regiunile administrative elaborează planuri regionale şi participă la elaborarea planurilor naţionale.

Art.259 – Organele regiunii

Organele regiunii administrative sunt adunarea regională şi consiliul regional.

Art.260 – Adunarea regională

Adunarea regională este organul deliberativ al regiunii; este formată din membri aleşi prin vot direct şi dintr-un număr mai mic de membri, aleşi, conform sistemului reprezentării proporţionale şi metodei d’Hondt, de către un colegiu electoral format din membri ai adunărilor municipale din aceeaşi regiune, care au fost numiţi prin vot direct.
Art.261 – Consiliul regional

Consiliul regional este organul executiv colegial al regiunii.

Art.262 – Reprezentantul Guvernului

În fiecare regiune, Guvernul poate avea un reprezentant, numit de Consiliul de Miniştri; acesta îşi exercită competenţa pe lângă colectivităţile existente în fiecare regiune.

Capitolul V – Organizaţiile de locuitori

Art.263 – Înfiinţare şi zonă de intervenţie

1. Dacă dimensiunile unei zone din teritoriu sunt inferioare celor care permit înfiinţarea unei comune, în scopul întăririi participării populaţiilor la viaţa administrativă locală pot fi înfiinţate organizaţii de locuitori având reşedinţa în această zonă.
2. Adunarea comunei delimitează suprafaţa zonei de intervenţie a organizaţiilor menţionate la paragraful precedent, fie din proprie iniţiativă, fie la solicitarea unui sau mai multor comitete de locuitori sau a unui număr însemnat de locuitori,  permiţând astfel soluţionarea eventualelor conflicte susceptibile să apară cu privire la aceasta.

Art.264 – Mod de organizare

1. Componenţa organizaţiilor de locuitori se stabileşte prin lege. Fiecare organizaţie de locuitori are o adunare a locuitorilor şi un comitet al locuitorilor.

2. Adunarea locuitorilor este formată din rezidenţi înscrişi pe listele electorale ale comunei.

3. Comitetul locuitorilor este ales, prin vot secret, de adunarea locuitorilor şi poate fi dizolvat de aceasta.

Art.265 – Drepturi şi competenţe

1. Organizaţiile de locuitori au dreptul de a:

a. adresa autorităţilor locale petiţii privind probleme administrative de interes pentru locuitori;

b. participa la adunarea comunei, prin intermediul reprezentanţilor, fără a avea drept de vot.

2. Organizaţiile de locuitori au competenţa de a îndeplini sarcinile conferite de lege sau sarcinile delegate de organele comunei.

Titlul IX – Administraţia

Art.266 – Principii fundamentale

1. Administraţia are drept obiectiv apărarea interesului public, cu respectarea drepturilor şi intereselor cetăţenilor legal protejaţi.

2. Organele şi agenţii administrativi sunt supuşi Constituţiei şi legii. În exercitarea funcţiilor, aceştia trebuie să respecte principiile egalităţii, proporţionalităţii, dreptăţii, imparţialităţii şi bunei-credinţe.

Art.267 – Modul de organizare al administraţiei

1. Organizarea administraţiei trebuie să evite birocraţia, să apropie serviciile de locuitori şi să garanteze dreptul celor interesaţi, îndeosebi asociaţiilor publice, organizaţiilor de locuitori şi altor forme de reprezentare democratică,  de a participa la gestionarea reală a treburilor publice. 

2. Pentru atingerea scopurilor dispoziţiilor menţionate la paragraful precedent, legea stabileşte forme administrative adecvate de descentralizare şi deconcentrare, fără a aduce atingere nici eficienţei şi unităţii de acţiune a administraţiei şi nici competenţelor de conducere, control şi tutelă ale organelor competente.

3. Legea poate institui autorităţi administrative independente.

4. Asociaţiile publice pot fi fondate numai pentru satisfacerea unor necesităţi precise. Funcţiile asociaţiilor sunt distincte de cele ale sindicatelor, cărora nu li se  pot substitui. Organizarea internă are la bază respectarea drepturilor membrilor şi organizarea democratică a organelor.

5. Administraţia acţionează în baza unei legi speciale care permite, pe de o parte, raţionalizarea mijloacelor utilizate de servicii şi, pe de altă parte, participarea cetăţenilor la deciziile şi dezbaterile care prezintă interes pentru aceştia.

6. În cazul în care prerogative ale puterii publice sunt conferite unor persoane private, activitatea acestora este supusă controlului administrativ, în condiţiile prevăzute de lege.

Art.268 – Drepturile şi garanţiile cetăţenilor

1. Administraţia are obligaţia de a informa cetăţenii asupra evoluţiei demersurilor întreprinse de aceştia şi care îi interesează, la cererea cetăţenilor. De asemenea, aduce la cunoştinţa acestora deciziile definitive asupra demersurilor.
2. De asemenea, toţi cetăţenii au acces la arhivele şi fişierele administrative, sub rezerva dispoziţiilor legii referitoare la siguranţa internă şi externă, investigaţii, urmărirea infracţiunilor penale şi protecţia vieţii private.

3. Actele administrative sunt notificate celor interesaţi pe căile şi prin mijloacele prevăzute de lege. Motivarea actelor trebuie să fie clară în cazurile în care vizează drepturi sau interese legal protejate.

4. Cetăţenilor li se garantează protecţia judiciară efectivă a drepturilor şi intereselor legale, îndeosebi recunoaşterea drepturilor şi intereselor menţionate, dreptul de recurs împotriva oricărui act administrativ care le prejudiciază drepturile şi interesele, indiferent de formă, pronunţarea de hotărâri pozitive necesitând practica actelor administrative legal datorate şi adoptarea de măsuri provizorii adecvate.

5. De asemenea, cetăţenii au drept de recurs obiectiv împotriva normelor administrative care aduc atingere drepturilor sau intereselor legal protejate.

6. În aplicarea paragrafelor 1 şi 2, legea prevede, pentru administraţie, un termen maxim de răspuns.

Art.269 – Regimul juridic al funcţiei publice

1. În exercitarea funcţiilor, agenţii statutului şi ai altor subiecte de drept public servesc exclusiv interesul public, aşa cum este definit în conformitate cu legea, de organele competente ale administraţiei.

2. Agenţii statului sau ai altor subiecte de drept public nu pot suferi prejudicii şi nici nu pot fi privilegiaţi datorită faptului că exercită un drept politic prevăzut de Constituţie, îndeosebi în ce priveşte apartenenţa la un partid politic.

3. Persoanelor supuse procedurilor disciplinare li se garantează dreptul de audiere şi dreptul de apărare.

4. Cu excepţia cazurilor expres prevăzute de lege, cumulul de funcţii sau posturi publice este interzis.

5. Legea stabileşte incompatibilităţile dintre funcţiile publice şi alte activităţi.

Art.270 – Restricţii în exercitarea drepturilor

Strict în măsura cerută de exigenţele specifice funcţiilor în cauză, legea poate impune restricţii în exercitarea drepturilor de exprimare, de manifestare, de participare la demonstraţii, de asociere şi de petiţionare colectivă şi dreptului de a candida al militarilor angajaţi şi personalului militarizat din serviciul activ, al membrilor forţelor de poliţie şi de securitate. Acestora din urmă le este refuzat dreptul la grevă, chiar dacă dreptul de asociere în sindicat le este recunoscut.

Art.271 – Responsabilitatea agenţilor publici

1. În exercitarea funcţiilor, agenţii statului şi ai altor subiecte de drept public răspund civil, penal şi disciplinar pentru acţiunile sau inacţiunile având ca rezultat încălcarea drepturilor sau intereselor legale ale cetăţenilor. Procesul sau procedurile se desfăşoară fără a fi necesară aprobarea unei autorităţi superior ierarhice. 

2. Responsabilitatea agentului este exclusă dacă acesta îşi îndeplineşte obligaţiile în conformitate cu ordinele sau instrucţiunile superiorului ierarhic, cu condiţia ca, în prealabil, agentul să fi protestat împotriva ordinelor sau instrucţiunilor menţionate sau să fi solicitat transmiterea sau confirmarea în scris a acestora.

3. Obligaţia de respectare încetează dacă ordinele sau instrucţiunile presupun comiterea unei infracţiuni penale.

4. Legea reglementează condiţiile în care statul şi alte subiecte de drept public au dreptul la despăgubire din partea organelor, personalului sau agenţilor. 

Art.272 – Poliţia

1. Poliţia are rolul de a apăra legalitatea democratică şi de a garanta securitatea internă şi drepturile cetăţenilor. 

2. Măsurile care pot fi luate de poliţie sunt prevăzute de lege şi nu pot exceda strictul necesar.

3. Prevenirea infracţiunilor penale, inclusiv a infracţiunilor împotriva siguranţei statului, se efectuează numai în conformitate cu regulamentele poliţiei şi cu respectarea drepturilor, libertăţilor şi garanţiilor cetăţenilor.”

SPANIA

“Titlu preliminar
Art.2

Constituţia are la bază unitatea indisolubilă a naţiunii spaniole, pământul comun şi indivizibil al tuturor cetăţenilor spanioli; aceasta recunoaşte şi garantează dreptul la auto-guvernare al naţionalităţilor şi regiunilor din care este formată, precum şi solidaritatea dintre acestea.

(…)

Art.103

1. Administraţia publică serveşte cu obiectivitate interesul general şi acţionează în conformitate cu principiile eficienţei, ierarhiei, descentralizării, deconcentrării şi coordonării, fiind în întregime subordonată legii.

2. Organele administraţiei statului sunt înfiinţate, conduse şi coordonate în conformitate cu legea.

3. Prin lege se reglementează statutul funcţionarilor publici, accesul la funcţia publică în conformitate cu principiile meritului şi al abilităţilor, trăsăturile specifice exercitării dreptului de a face parte din sindicat, sistemul incompatibilităţilor şi garanţiile privind imparţialitatea în îndeplinirea sarcinilor.

(…)

Partea a VIII-a. Organizarea teritorială a statului

Capitolul 1 – Principii generale

Art.137

Teritoriul statului este organizat în municipalităţi, provincii şi Comunităţi Autonome. Toate aceste organisme se bucură de autonomie în realizarea intereselor proprii.

Art.138

1. Statul garantează implementarea efectivă a principiului solidarităţii consacrat de art.2 al Constituţiei, concertându-şi eforturile pentru stabilirea unui echilibru economic corect şi adecvat între diferitele zone de pe teritoriul spaniol, o atenţie deosebită acordându-se insulelor. 

2. Diferenţele dintre statutele diferitelor Comunităţi Autonome nu pot implica în nici un caz privilegii economice sau sociale.

Art.139

1. Toţi cetăţenii spanioli au drepturi şi obligaţii egale în orice parte a teritoriului statului.

2. Nici o autoritate nu poate adopta măsuri care, direct sau indirect, împiedică libertatea de circulaţie şi de stabilire a persoanelor, libera circulaţie a mărfurilor pe întreg teritoriul spaniol.

Capitolul 2 – Guvernarea locală

Art.140

Constituţia garantează autonomia municipalităţilor. Acestea au personalitate juridică deplină. Guvernarea şi administrarea municipalităţilor se încredinţează consiliilor orăşeneşti, formate din primari şi consilieri. Consilierii sunt aleşi de locuitorii municipalităţii prin vot universal, egal, liber, direct şi secret, conform procedurii prevăzute de lege. Primarii sunt aleşi de consilieri sau de locuitori. Legea stabileşte modalitatea de acţiune a unui consiliu deschis tuturor locuitorilor. 

Art.141

1. Provincia este o entitate locală cu personalitate juridică, formată dintr-o grupare de municipalităţi, şi o diviziune teritorială desemnată să îndeplinească activităţile statului. Orice modificare a graniţelor provinciale se aprobă, prin lege organică, de Camerele legislative.

2. Guvernarea şi administrarea autonomă a provinciilor se încredinţează Consiliilor provinciale sau altor corporaţii care trebuie să aibă caracter reprezentativ. 

3. În afara provinciilor, se pot forma şi alte grupări de municipalităţi. 

4. În arhipelaguri, fiecare insulă are propria administraţie având forma de Cabildo sau Consiliu insular.

Art.142

Trezoreriile locale trebuie să dispună de fonduri suficiente pentru a îndeplini sarcinile prevăzute de lege pentru respectivele corporaţii; în principal, acestea se finanţează din impozite proprii, dintr-o parte a impozitelor statului, precum şi din impozitele Comunităţilor Autonome.

Capitolul 3 – Comunităţile Autonome

Art.143

1. În exercitarea dreptului de auto-guvernare recunoscut de art.2 al Constituţiei, provinciile învecinate cu caracteristici comune istorice, culturale şi economice, teritoriile insulare şi provinciile cu statut regional istoric pot accede la auto-guvernare şi pot forma Comunităţi Autonome, în conformitate cu prevederile acestei Părţi (din Constituţie) şi din Statutele proprii.

2. Dreptul de a iniţia procesul de obţinere a autonomiei revine Consiliilor provinciale în cauză sau organismului corespunzător inter-insular şi unui număr de 2/3 din municipalităţile ale căror populaţii reprezintă cel puţin majoritatea electoratului din fiecare provincie sau insulă. Aceste condiţii trebuie îndeplinite în termen de 6 luni de la acordul iniţial încheiat în acest sens de oricare din corporaţiile locale în cauză.

3. Dacă iniţiativa nu are succes, aceasta se poate repeta numai după expirarea unui termen de 5 ani.

Art.144

Prin lege organică şi conform interesului naţional,Camerele legislative au posibilitatea de a:
a. autoriza înfiinţarea unei Comunităţi Autonome, dacă teritoriul acesteia nu este mai mare decât cel al unei provincii şi dacă nu prezintă caracteristicile menţionate la art.143, paragraf 1;

b. autoriza sau aproba, după caz, statutul autonom unor teritorii care nu sunt integrate în organizarea provinciale;

c. prelua iniţiativa corporaţiilor locale menţionate la art.143, paragraf 2.

Art.145

1. Se interzice instituirea unei federaţii a Comunităţilor Autonome. 

2. Statutele privind autonomia pot prevedea circumstanţele, cerinţele şi condiţiile în care Comunităţile Autonome pot încheia acorduri comune pentru managementul şi prestarea de servicii în domeniile care le aparţin, precum şi pentru stabilirea naturii şi efectelor notificării corespunzătoare ce urmează a fi trimisă Camerelor legislative. În toate celelalte cazuri, acordurile de cooperare între Comunităţile Autonome trebuie aprobate de Camerele legislative.

Art.146

Proiectul Statutului autonom se elaborează de o adunare formată din membri ai Consiliului provincial sau ai organismului inter-insular al provinciilor în cauză, şi din membrii Congresului şi senatorii aleşi în aceste organe, şi se trimite Camerelor legislative pentru transformarea în proiect de lege.

Art.147

1. În condiţiile prevăzute de Constituţie, Statutele privind autonomia constituie norma instituţională de bază a fiecărei Comunităţi Autonome, iar statul le recunoaşte şi le protejează ca parte integrală a sistemului legal.

2. Statutele privind autonomia trebuie să conţină:

 a. numele Comunităţii care trebuie să corespundă cel mai bine identităţii sale istorice;

b. limitele teritoriale;

c. numele, organizarea şi sediul instituţiilor autonome proprii;

d. competenţele asumate în cadrul stabilit de Constituţie şi normele de bază pentru transferul serviciilor corespondente.

3. Amendarea Statutelor privind autonomia se conformează procedurii stabilite şi necesită aprobarea, prin lege organică, a Camerelor legislative.

Art.148

1. Comunităţile Autonome îşi pot asuma competenţe în:

i) organizarea instituţiilor autonome proprii;

ii) modificarea limitelor teritoriale municipale din cadrul teritoriilor şi, în general funcţii care revin administraţiei de stat în ce priveşte corporaţiile locale, al căror transfer poate fi autorizat prin legislaţia referitoare la guvernarea locală;

iii) planificarea şi urbanismul oraşelor şi ale Comunităţii;

iv) lucrările publice de interes pentru Comunitatea Autonomă, în interiorul teritoriului propriu;

v) căile ferate şi rutiere care fac legătura exclusiv în teritoriul Comunităţii Autonome şi transportul feroviar, rutier sau aerian care îndeplineşte aceleaşi condiţii;

vi) porturile şi radele portuare, porturile recreative şi aeroporturile şi, în general, cele care nu desfăşoară activităţi comerciale;

vii) agricultura şi creşterea animalelor, conform planificării economice;

viii) pădurile şi zonele forestiere;

ix) managementul protecţiei mediului;

x) planificarea, construirea şi exploatarea proiectelor hidraulice, a canalelor şi sistemelor de irigaţie de interes pentru Comunitatea Autonomă; apele minerale şi termale;

vi) pescuitul în apele interne, industria piscicolă, vânătoarea şi pescuitul pe râuri;

xii) târgurile locale;

xiii) promovarea dezvoltării economice a Comunităţii Autonome în cadrul obiectivelor de politica economică naţională;

xiv) artizanatul;

xv) muzeele, bibliotecile şi conservatoarele de muzică, care prezintă interes pentru Comunitatea Autonomă;

xvi) monumentele de interes pentru Comunitatea Autonomă;

xvii) promovarea culturii şi cercetării şi, unde este cazul, învăţarea limbii vorbite în cadrul Comunităţii Autonome;

xviii) promovarea şi planificarea turismului pe teritoriul propriu;

xix) promovarea sportului şi folosirea corespunzătoare a modalităţilor de recreere;

xx) asistenţa socială;

xxi) sănătatea şi igiena;

xxii) supravegherea şi protecţia clădirilor şi instalaţiilor. Coordonarea şi alte competenţe legate de forţele locale de poliţie, în condiţiile stabilite prin lege organică. 

2. După 5 ani, prin amendarea Statutelor privind autonomia, Comunităţile Autonome îşi pot extinde progresiv competenţele în domeniile prevăzute la art.149.

Art.149

1. Statul are competenţă exclusivă în următoarele domenii:

i) reglementarea condiţiilor de garantare a egalităţii tuturor cetăţenilor spanioli în exercitarea drepturilor şi în îndeplinirea obligaţiilor constituţionale;

ii) naţionalitatea, imigraţia, emigraţia, statutul străinilor şi dreptul de azil;

iii) relaţiile internaţionale;

iv) apărarea şi forţele armate;

v) administrarea justiţiei;

vi) legislaţia comercială, penală şi legislaţia penitenciarelor; legislaţia procedurală, fără a aduce atingere specificităţilor necesare din aceste domenii care reies din trăsăturile particulare ale legii materiale a Comunităţilor Autonome;

vii) legislaţia muncii, fără a aduce atingere aplicării acesteia de către organismele Comunităţilor Autonome;

viii) legislaţia civilă, fără a aduce atingere păstrării, modificării şi dezvoltării de către Comunităţile Autonome a dreptului lor civil, foral sau special, acolo unde acesta există, şi cartelor tradiţionale. În orice caz, normele de aplicare şi eficienţa prevederilor legale, relaţiile civile determinate de formele de căsătorie, păstrarea înregistrărilor şi instituirea de instrumente publice, bazele răspunderii contractuale, normele pentru soluţionarea conflictelor de lege şi determinarea surselor legale de conformitate, pentru aceasta din urmă luându-se în considerare normele cartelor tradiţionale sau cele ale legilor forale sau speciale.

ix) legislaţia privind copyright-ul şi proprietatea industrială;

x) reglementările vamale şi tarifare; comerţul exterior;

xi) sistemul monetar: valuta, schimbul şi convertibilitatea; bazele pentru reglementarea creditului, băncilor şi asigurărilor;

xii) legislaţia privind măsurile şi greutăţile, precum şi cea privind stabilirea orei oficiale;

xiii) normele de bază şi coordonarea planificării economice generale;

xiv) problemele financiare generale şi datoria statului;

xv) promovarea şi coordonarea generală a cercetării ştiinţifice şi tehnologice;

xvi) măsurile externe de sănătate; condiţiile de bază şi coordonarea generală a problemelor de sănătate; legislaţia privind produsele farmaceutice;

xvii) legislaţia de bază şi sistemul financiar al asigurărilor sociale, fără a aduce atingere implementării serviciilor de către Comunităţilor Autonome;

xviii) normele de bază ale sistemului legal al administraţiei publice şi statutul oficialilor acestora care, în toate cazurile, trebuie să garanteze tratament egal tuturor persoanelor din cadrul administraţiilor menţionate; procedura administrativă comună, fără a aduce atingere trăsăturilor speciale ale organizaţiilor proprii ale Comunităţilor Autonome; legislaţia privind exproprierea obligatorie; legislaţia de bază privind contractele şi concesiunile administrative şi sistemul răspunderii tuturor administraţiilor publice;

xix) pescuitul marin, fără a aduce atingere competenţelor care, conform regulamentelor specifice acestui sector, pot fi încredinţate Comunităţilor Autonome;

xx) flota comercială şi înregistrarea navelor; iluminatul de coastă şi semnalizarea pe mare; porturile de interes general; aeroporturile de interes general; controlul spaţiului, traficului şi transportului aerian; serviciile de meteorologie şi înregistrarea avioanelor;

xxi) transportul feroviar şi rutier pe căile care traversează teritoriiile a minimum 2 Comunităţi Autonome; sistemul general de comunicaţii; traficul auto; serviciile poştale şi telecomunicaţiile; cablurile aeriene şi subacvatice şi radiocomunicaţiile;

xxii) legislaţia, reglementarea şi concesionarea resurselor hidraulice, dezvoltarea acestora în zonele în care cursurile de apă se află pe teritoriul a cel puţin 2 Comunităţi Autonome, precum şi autorizarea uzinelor hidroelectrice de a căror funcţionare depind şi alte Comunităţi sau dacă liniile de transport de energie traversează alte Comunităţi;

xxiii) legislaţia de bază privind protecţia mediului, fără a aduce atingere competenţelor Comunităţilor Autonome privind iniţierea de măsuri suplimentare de protecţie; legislaţia de bază privind pădurile, zonele împădurite şi drumurile pentru animale;

xxiv) lucrările publice destinate beneficiului general sau a căror executare vizează mai mult de o Comunitate Autonomă;

xxv) reglementarea de bază privind mineritul şi energia;

xxvi) producţia, vânzarea, posesia şi uzul de arme şi explozivi;

xxvii) normele de bază privind organizarea presei, radio-ului şi televiziunii şi, în general, toate mijloacele media de comunicare, fără a aduce atingere competenţelor încredinţate Comunităţilor Autonome în ce priveşte dezvoltarea şi implementarea acestora;

xxviii) protecţia patrimoniului cultural şi artistic al Spaniei şi a monumentelor naţionale împotriva exportului şi deteriorării; muzeele, bibliotecile şi arhivele statului, fără a aduce atingere gestionării acestora de către Comunităţile Autonome;

xxix) siguranţa publică, fără a aduce atingere posibilităţii de înfiinţare a unor forţe de poliţie de către Comunităţile Autonome, în modalitatea prevăzută în Statutul aferent şi în cadrul stabilit prin lege organică;

xxx) reglementarea condiţiilor de obţinere, emitere şi standardizare a gradelor academice şi a calificărilor profesionale, precum şi a normelor de bază pentru implementarea art.27 din Constituţie, în vederea garantării îndeplinirii îndatoririlor autorităţilor publice din domeniu;

xxxi) statisticile întocmite în interesul statului;

xxxii) autorizarea consultărilor populare prin organizarea de referendumuri.

2. Fără a aduce atingere competenţelor care pot fi asumate de Comunităţile Autonome, statul consideră promovarea culturii ca fiind o îndatorire şi o funcţie esenţială şi, în cooperare cu Comunităţile Autonome, facilitează comunicarea culturală între acestea.

3. Domeniile care nu sunt expres încredinţate statului de către Constituţie pot intra în jurisdicţia Comunităţilor Autonome în baza Statutelor privind autonomia. Jurisdicţia în domenii neprevăzute în Statutele privind autonomia revine statului, ale cărui legi prevalează, în caz de conflict, asupra legilor Comunităţilor Autonome în toate domeniile în care jurisdicţia exclusivă nu a fost conferită acestora din urmă. În orice caz, legea statului este supletivă legii Comunităţilor Autonome.

Art.150

1. În ce priveşte jurisdicţia statului, Parlamentul poate conferi tuturor sau anumitor Comunităţi Autonome competenţa de a adopta legi proprii în cadrul principiilor, bazelor şi liniilor directoare stabilite prin lege a statului. Fără a aduce atingere jurisdicţiei tribunalelor, orice lege de abilitare prevede metoda de supraveghere, de către Parlament, a legislaţiei Comunităţilor.

2. Statul poate transfera sau delega către Comunităţile Autonome, prin lege organică, competenţe care prin însăşi natura lor pot fi transferate sau delegate. În fiecare caz, legea prevede transferul corespunzător de mijloace financiare, specificând, de asemenea, formele de control al statului.

3. Statul poate adopta legi de stabilire a principiilor necesare pentru armonizarea prevederilor normative ale Comunităţilor Autonome, chiar în domenii care le-au fost încredinţate în jurisdicţie, în cazul în care acest lucru serveşte interesului general. Evaluarea acestei necesităţi intră în competenţa Parlamentului, care trebuie să legifereze cu majoritatea absolută a membrilor fiecărei Camere.

Art.151

1. Expirarea perioadei de 5 ani prevăzută la art.148, paragraf 2 nu mai este necesară în cazul în care procesul de dobândire a autonomiei este aprobat, în termenul prevăzut la art.143, paragraf 2, nu numai de Consiliile provinciale corespunzătoare sau organismele inter-insulare, ci şi de ¾ din numărul municipalităţilor fiecărei provincii în cauză, reprezentând cel puţin majoritatea electoratului, iar iniţiativa menţionată este ratificată prin referendum de majoritatea absolută a alegătorilor din fiecare provincie, în condiţiile stabilite prin lege organică.

2. În cazurile prevăzute în prezentul paragraf, procedura de elaborare a proiectului Statutului privind autonomia este următoarea:

i) Guvernul convoacă toţi membrii Congresului şi senatorii aleşi în circumscripţiile din teritoriul care doreşte autonomie, în scopul constituirii unei Adunări având ca unic scop elaborarea proiectului Statutului privind autonomia, care să fie adoptat cu majoritatea absolută a membrilor acesteia.

ii) După adoptarea proiectului de Statut de către Adunarea parlamentarilor, acesta se trimite Comisiei constituţionale a Congresului, care, în termen de 2 luni, o examinează, în cooperare şi cu sprijinul unei delegaţii a Adunării care l-a propus, pentru a decide, de comun acord, asupra formei finale a proiectului.

iii) Dacă se ajunge la un acord, textul rezultat se prezintă electoratului în cadrul unui referendum organizat în provinciile aflate pe teritoriul vizat de Statutul propus.

iv) Dacă proiectul de Statut este aprobat în fiecare provincie cu majoritatea voturilor valabil exprimate, acesta se transmite Parlamentului. În şedinţă plenară, fiecare Cameră decide asupra textului, prin vot de ratificare. După adoptarea Statutului, Regele îşi exprimă acordul şi îl promulgă ca lege.

v) Dacă acordul menţionat la paragraful ii) nu este realizat, procesul legislativ în Parlament al proiectului de Statut este identic cu procesul legislativ al unui proiect de lege. Textul adoptat se supune referendumului electoratului provinciilor de pe teritoriul vizat de proiectul de Statut. În cazul în care acesta este aprobat cu majoritatea voturilor valabil exprimate în fiecare provincie, textul se promulgă conform prevederilor din paragraful de mai sus.

3. În cazurile descrise în paragrafele iv) şi v) din prezenta sub-secţiune, neratificarea de către una sau mai multe provincii nu împiedică constituirea, de către provinciile rămase, a unei Comunităţi autonome în modalitatea prevăzută prin legea organică stipulată la sub-secţiunea 1 a prezentului articol.

Art.152

1. În cazul Statutelor adoptate prin procedura prevăzută la articolul precedent, organizarea instituţională autonomă are la bază Adunarea legislativă aleasă prin vot universal conform sistemului reprezentării proporţionale care asigură, de asemenea, reprezentarea diverselor zone din teritoriu; Consiliul executiv având funcţii executive şi administrative şi un Preşedinte ales de Adunare dintre membrii săi şi numit de Rege. Preşedintele îşi asumă conducerea Consiliului executiv, reprezentarea supremă a Comunităţii şi reprezentarea obişnuită a statului în Comunitate. Preşedintele şi membrii Consiliului executiv răspund politic în faţa Adunării.

Fără a aduce atingere jurisdicţiei Curţii Supreme, Înalta Curte de Justiţie conduce puterea judecătorească în teritoriul Comunităţii Autonome. Statutele privind autonomia pot prevedea circumstanţele şi modul în care Comunitatea urmează să participe la constituirea districtelor judecătoreşti din teritoriu. Acestea trebuie să respecte prevederile Legii organice privind puterea judecătorească, precum şi principiile unităţii şi independenţei puterii judecătoreşti.

Fără a aduce atingere prevederilor art.123, în cazul în care există proceduri succesive, acestea se desfăşoară în faţa organelor judecătoreşti având sediul pe teritoriul Comunităţii Autonome în care îşi are sediul tribunalul de primă instanţă competent jurisdicţional.

2. După aprobarea şi promulgarea de către Rege, Statutele pot fi modificate numai conform procedurii prevăzute şi prin referendumul organizat pentru consultarea alegătorilor înregistraţi din Comunitatea Autonomă.

3. Grupând municipalităţile învecinate împreună, prin Statute pot fi înfiinţate circumscripţii teritoriale cu personalitate juridică deplină.

Art.153

Controlul organelor Comunităţilor Autonome se exercită de către:

a. Curtea Constituţională, în domeniile referitoare la constituţionalitatea reglementărilor cu forţă de lege ale acestora;

b. Guvernul, cu avizul Consiliului de Stat, în ce priveşte exercitarea funcţiilor delegate prevăzute la art.150, paragraf 2;

c. Organele jurisdicţionale privind litigiile administrative în ce priveşte administrarea autonomă şi reglementările corespunzătoare;

d. Curtea de Conturi în ce priveşte problemele financiare şi bugetare.

Art.154

Delegatul numit de Guvern răspunde de administrarea statului pe teritoriul fiecărei Comunităţi Autonome şi o coordonează, când este necesar, împreună cu administraţia proprie a Comunităţii.

Art.155

1. Dacă o Comunitate Autonomă nu îşi îndeplineşte obligaţiile prevăzute de Constituţie şi de alte legi sau acţionează în aşa fel încât aduce serioase prejudicii interesului general al Spaniei, după ce l-a sesizat pe Preşedintelui Comunităţii Autonome cu acest lucru şi dacă rezultatul demersului său nu este satisfăcător, Guvernul, cu aprobarea majorităţii absolute a Senatului, ia măsurile necesare pentru a obliga Comunitatea să îndeplinească obligaţiile menţionate sau pentru a proteja interesul general menţionat.

2. În scopul implementării măsurilor menţionate la alineatul precedent, Guvernul poate emite instrucţiuni pentru toate autorităţile Comunităţilor Autonome.

Art.156

1. Comunităţile Autonome se bucură de autonomie financiară pentru dezvoltarea şi exercitarea competenţelor, în conformitate cu principiile coordonării cu Trezoreria statului şi al solidarităţii între toţi cetăţenii spanioli.

2. Comunităţile Autonome pot acţiona ca delegaţi sau agenţi ai statului pentru colectarea, gestionarea şi evaluarea resurselor provenite din impozite, în conformitate cu legea şi cu propriile Statute.

Art.157

1. Resursele Comunităţilor Autonome sunt formate din:

a. taxe impuse, total sau parţial, de către stat; suprataxe asupra taxelor de stat şi alte părţi din venitul statului;

b. propriile taxe, impozite şi impozite speciale;

c. transferuri din fondul inter-teritorial de compensare şi alte venituri alocate de la bugetul statului;

d. venituri din resursele financiare obţinute din proprietăţile publice şi private;

e. dobânzi din împrumuturile acordate.

2. Comunităţile Autonome nu pot aplica niciodată măsuri de creştere a taxelor pe proprietăţile situate în afara teritoriului lor sau care să împiedice libera circulaţie a bunurilor sau serviciilor.

3. Exercitarea competenţelor financiare prevăzute la sub-secţiunea 1, regulile de soluţionare a conflictelor care pot apărare şi formele posibile de cooperare financiară între Comunităţile Autonome şi stat pot fi reglementate prin lege organică.

Art.158

1. Statul poate aloca resurse financiare Comunităţilor Autonome,  proporţional cu cantitatea serviciilor şi activităţilor statului pentru care Comunităţile şi-au asumat responsabilitatea şi cu nivelul minim garantat al serviciilor publice de bază pe întreg teritoriul spaniol.

2. În scopul redresării dezechilibrelor economice inter-teritoriale şi al implementării principiului solidarităţii, se înfiinţează un fond de compensare pentru investiţii de cheltuieli, care se distribuie, de către Parlament, după caz, Comunităţilor Autonome şi provinciilor.”
UNGARIA

„Capitolul IX – Guvernele locale

Art.41

1. Teritoriul Republicii Ungaria este împărţit în următoarele unităţi administrative:
Capitala, comitatele, oraşele şi comunele.

2. Capitala este împărţită în districte. De asemenea, districtele pot fi constituite în oraşe. 
Art.42

Alegătorii elibigili din comune, oraşe, capitală, comitate şi districte au dreptul la autonomie locală. Guvernul local are competenţa managementului independent şi democratic al problemelor locale şi exercită autoritatea publică locală în interesul populaţiei locale.

Art.43

1. Drepturile fundamentale ale tuturor guvernelor locale (a se vedea art.44/A) sunt egale. Îndatoririle guvernelor locale pot fi diferite.

2. Drepturile şi obligaţiile guvernelor locale se stabilesc prin lege. Exercitarea legală a competenţelor guvernului local se bucură de protecţia justiţiei, orice guvern local având posibilitatea de a sesiza Curtea Constituţională pentru apărarea drepturilor sale.

Art.44

1. Alegătorii eligibili îşi exercită dreptul la autonomie locală prin organul reprezentativ pe care l-au ales şi prin intermediul referendumului local.

2. Cu excepţia alegerilor de la mijlocul mandatului, primarul şi membrii organelor reprezentative locale sunt aleşi în luna octombrie din cel de-al 4-lea an de după alegerile generale precedente.

3. Mandatul organului reprezentativ expiră în ziua desfăşurării alegerilor generale locale. Dacă, din cauza lipsei de candidaţi, alegerile nu se desfăşoară, mandatul organului reprezentativ în exerciţiu se extinde până în ziua alegerilor care se desfăşoară la mijlocul mandatului. Mandatul primarului expiră odată cu alegerea noului primar.

4. Un organ reprezentativ se poate declara dizolvat anterior expirării mandatului său şi în conformitate cu condiţiile stipulate de lege privind guvernele locale. Odată cu dizolvarea organului (art.19, par.3, punctul I), ia sfârşit şi mandatul primarului.

Art.44/A

1. Organul reprezentativ local

a. gestionează şi administrează autonom problemele guvernului local, iar deciziile sale pot fi supuse numai controlului de legalitate;

b. exercită dreptul de proprietate asupra bunurilor guvernului local, gestionează independent veniturile guvernului local şi, sub proprie responsabilitate, poate desfăşura afaceri;

c. beneficiază de veniturile proprii prevăzute de lege pentru îndeplinirea îndatoririlor guvernului local şi, de asemenea, are dreptul la sprijin din partea statului, acordat în funcţie de conţinutul îndatoririlor;  

d. stabileşte tipurile şi nivelurile taxelor locale, cu respectarea cadrului legal în domeniu;

e. stabileşte în mod autonom propria organizare şi regulile de procedură, cu respectarea cadrului legal în domeniu;

f. stabileşte simboluri şi embleme ale guvernului local, precum şi onoruri şi titluri locale;

g. poate prezenta propuneri autorităţilor care răspund de hotărârile ce afectează populaţia locală;

h. poate fuziona liber cu alte organe reprezentative locale şi înfiinţa asociaţii ale guvernului local pentru reprezentarea intereselor, poate coopera cu guvernele locale din alte ţări şi poate fi membru al asociaţiilor internaţionale ale autorităţilor locale.

2. Organele reprezentative locale pot adopta decrete care nu trebuie să contravină nici unui alt act legal.

Art.44/B

1. Primarul este şi preşedintele organului reprezentativ local. Organul reprezentativ poate alege un viceprimar ca înlocuitor al primarului. Persoana aleasă ca viceprimar nu trebuie să fie membru al organului reprezentativ; totuşi, viceprimarul desemnat ca înlocuitor al primarului în funcţia de preşedinte al organului reprezentativ local trebuie să fie membru al organului reprezentativ.

2. Organul reprezentativ alege comisiile şi poate înfiinţa servicii.

3. În cazuri excepţionale, primarul poate participa la îndatoririle administrative ale statului şi autorităţilor, suplimentar responsabilităţilor avute în cadrul guvernului municipal, în conformitate cu legea sau decretul guvernamental aprobat prin lege.

4. Îndatoririle administrative ale statului şi autorităţii pot fi delegate notarului şi, în cazuri excepţionale, unui funcţionar al organului reprezentativ.

Art.44/C

Legea privind guvernele locale se adoptă cu o majoritate de 2/3 din voturile parlamentarilor prezenţi. Drepturile fundamentale ale guvernelor locale pot fi limitate printr-o lege care, de asemenea, trebuie adoptată cu o majoritate de 2/3.”

